Malaysia, Indonesia jalin kerjasama selamatkan badak sumbu Sumatera

SHAH ALAM, 1 Jun – Kerajaan Malaysia dan Indonesia bakal menjalinkan kerjasama bagi menjayakan program pembiakan badak sumbu Sumatera sebagai usaha memelihara jenis haiwan berkenaan yang kini hidup di Sabah.

Timbalan Menteri Air, Tanah dan Sumber Asli, Tengku Zulpuri Shah Raja Puji berkata kerjasama itu dijangka dapat dilakukan menjelang hujung tahun ini demi menyelamatkan baka badak sumbu berkenaan daripada terus mengalami kepupusan.

“Badak sumbu Sumetara yang ada di Malaysia sekarang ini tidak lagi mampu menghasilkan baka baharu. Oleh itu, kerajaan akan berusaha untuk mendapatkan atau menyelamatkan jenis haiwan berkenaan.

“Kami difahamkan, hanya tinggal seekor saja lagi badak sumbu Sumatera yang masih hidup di negara ini jadi kerajaan perlu mengeluarkan perbelanjaan untuk memeliharanya,” katanya kepada pemberita selepas merasmikan World International Students Public Welfare Media Art Exhibiton 2019 anjuran Kolej Damansara Utama (KDU) Kampus Glenmarie, di sini hari ini.

Pada Isnin lepas, badak sumbu Sumatera jantan terakhir di Malaysia mati berkemungkinan usianya yang lanjut iaitu 35 tahun menyebabkan berlakunya pelbagai kegagalan organ.

Tambah Tengku Zulpri, kerajaan juga dalam usaha menyelamatkan harimau belang yang direkodkan hanya berjumlah kurang daripada 200 ekor dalam hutan di seluruh negara.

Katanya, Jabatan Perlindungan Hidupan Liar dan Taman Negara (Perhilitan) juga akan bekerjasama dengan Polis Diraja Malaysia (PDRM) dan Angkatan Tentera Malaysia (ATM) bagi membanteras kegiatan pemburu haram yang menceroboh hutan simpan di negara ini.

“Kami sudah lancarkan Ops Belang bagi membanteras pemburu haram yang menangkap haiwan ini dan kami juga akan berkerjasama dengan tentera dan polis untuk turut serta operasi dalam hutan,” katanya.


Timbalan Presiden STAR Keluar Parti, Dijangka Sertai WARISAN

KOTA KINABALU: Timbalan presiden STAR, Kong Fui Seng, dikatakan keluar parti berkenaan untuk menyertai Warisan.

Sumber dalan parti itu berkata, belum dipastikan sama ada Kong telah menghantar surat rasmi berhubung tindakannya itu, namun kemasukannya ke dalam Warisan dijangka diumumkan Rabu ini.

“Ya memang benar (Kong keluar daripada STAR), dan saya juga difahamkan satu majlis kemasukannya ke dalam Warisan akan diadakan di kediamannya, di Keningau pada 9 Sept ini.

“Kami menghormati keputusan Kong untuk meninggalkan STAR dan mengucapkan selamat maju jaya kepadanya,” katanya yang enggan dikenali ketika dihubungi.

Kong yang juga ahli perniagaan sebelum ini pernah bertanding dalam 2 pilihan raya umum (PRU), iaitu pada 2013 dan 2018, atas tiket STAR.

Bagaimanapun beliau tewas dalam 2 pilihan raya itu, iaitu bagi kerusi Dewan Undangan Negeri (DUN) Melalap pada 2013 dan di DUN Liawan pada PRU lalu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


19 Ditahan Dalam Op Cegah Jenayah Di Sekitar Bandaraya Kota Kinabalu

TANGKAPAN OPERASI BERSEPADU CEGAH JENAYAH IPD KOTA KINABALU BAGI MINGGU KE-2 BULAN NOVEMBER 2018

Seramai 19 orang telah ditangkap (9 orang PTI dan 10 orang terlibat dengan kes jenayah) didalam satu Operasi Cegah Jenayah IPD Kota Kinabalu yang telah dibuat sejak petang kelmarin ( 7.00 malam 16 Nov 2018 hingga 2.00 pagi, 17 Nov 2018)

Operasi telah dijalankan di 6 lokasi dalam sekitar Daerah Kota Kinabalu telah memakan masa selama 6 jam dengan dibantu daripada agensi Jabatan Pendaftaran Negara, Jabatan Imigresen & DBKK,

Tumpuan lokasi operasi yang jalankan adalah kawasan Bandaraya yang mana kadar pertumbuhan pendatang tanpa izin (PATI) yang mengundang kepada kegiatan jenayah di Daerah Kota Kinabalu. Anggaran umur tangkapan adalah dalam lingkungan 15 tahun hingga 59 tahun.

Tangkapan PTI seramai 9 orang akan disiasat dibawah Sek. 6(1)(c) Akta Imigresen 1959/63 serta tangkapan kes jenayah disiasat dibawah Sek. 379 KK-Curi (3 orang)& Sek. 457 KK-Pecah rumah/curi (7 orang)

OPERASI INI AKAN BERTERUSAN untuk pada masa akan datang. Orang ramai dialu-alukan untuk menyalurkan sebarang maklumat kepada balai polis berhampiran atau melalui medium media sosial seperti FB Polis Kota Kinabalu ini, dalam usaha untuk membenteras jenayah, PTI, dadah dan gejala sosial negatif di Daerah Kota Kinabalu.

Sumber  – Facebook Pages Polis Kota Kinabalu


Kerajaan Lulus Projek RM2.28 Bilion Di Sandakan

Guan Eng ingatkan tentang projek RM2.28 bilion di Sandakan

Kerajaan pusat meluluskan 49 projek pembangunan bernilai RM2.28 bilion di daerah Sandakan, Sabah.

Menteri Kewangan Lim Guan Eng berkata antara projek itu ialah rancangan tebatan banjir Sungai Anip (RM40 juta) dan projek pembesaran lapangan terbang Sandakan (RM80 juta).

“Kesejahteraan ekonomi yang berterusan adalah sasaran utama yang bakal memanfaatkan hampir 400,000 penduduk di daerah Sandakan,” katanya yang juga setiausaha agung DAP.

“Kerajaan Persekutuan telah menyediakan peruntukan secukupnya di daerah Sandakan agar pembangunan ekonomi terus berkembang sebagai salah satu pusat perniagaan yang berdaya maju di sebelah timur negeri Sabah.”

Bagaimanapun pengumuman itu bukan perkara baru kena telah diumumkan dalam belanjawan sebelum ini.

Pilihan raya kecil Sandakan akan berlangsung pada 11 Mei, kurang tiga minggu dari sekarang.

Setakat ini Parti Bersatu Sabah (PBS) dan Parti Reformasi Negeri (Star) telah mengesahkan akan bertanding pada PRK Sandakan.

Dalam pilihan raya umum lalu calon DAP Wong Tien Fatt mengalahkan calon LDP Lim Ming Ho. – FMT


Restoran Di Sabah Kekal Operasi 7 pagi Hingga 7 Malam

KOTA KINABALU: Kerajaan negeri masih mengekalkan semua Prosedur operasi standard (SOP) Perintah Kawalan Pergerakan (PKP) 3.0 termasuk waktu perniagaan kedai makan dan restoran.

Jurucakap perkembangan harian Covid-19 Sabah, Datuk Masidi Manjun berkata, sebarang perubahan terhadap SOP PKP 3.0 hanya akan diumumkan esok atau lusa.

Katanya, setakat ini, semua SOP masih kekal termasuk waktu perniagaan kedai makan dan restoran yang bermula jam 7 pagi hingga 7 malam.

“Tunggu kenyataan saya esok atau lusa,” katanya ketika dihubungi, hari ini.

Terdahulu, Menteri Kanan (Keselamatan), Ismail Sabri Yaakob mengumumkan operasi kedai makan dan restoran dibenarkan bermula jam 6 pagi sehingga 10 malam, bermula esok.

Katanya, keputusan itu dibuat selepas mengambil kira rayuan dan pandangan pengusaha kedai makan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


23 Lagi Lokaliti Dikenakan PKPD Di Sabah Mulai 25 Ogos

PUTRAJAYA: Sebanyak 23 lagi lokaliti di Sabah dikenakan perintah kawalan pergerakan diperketatkan (PKPD) bermula 25 Ogos hingga 7 September ini.

Ketua Pengarah Majlis Keselamatan Negara (MKN), Rodzi Md Saad berkata dalam kenyataan, 23 lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD di Sabah bermula 25 Ogos hingga 7 September adalah seperti berikut:

Lanjutan PKPD di Sabah hingga 31 Ogos dan 7 September:

Taman Kinarut Ria, Papar dan Kampung Kota Tuaran, Sabah (hingga 7 Sept).

Penamatan PKPD di Sabah pada 24 Ogos:


Ribut petir diramal ketika PRK Sandakan

CUACA cerah diramal pada sebelah pagi, manakala ribut petir dijangka berlaku pada sebelah petang hari mengundi Pilihan Raya Kecil (PRK) Parlimen Sandakan, Sabtu ini.

Pengarah Jabatan Meteorologi Sabah, Ambun Dindang berkata, suhu pula diramal antara 25 darjah Celsius hingga 32 darjah Celsius.

“Ribut petir dijangka berlaku antara 2 petang hingga 4 petang tetapi suhu pada waktu itu diramal agak tinggi iaitu antara 32 darjah Celsius hingga 34 darjah Celsius,” katanya, hari ini.

Sebanyak 21 pusat mengundi membabitkan sebanyak 92 saluran disediakan Suruhanjaya Pilihan Raya (SPR) bagi PRK Parlimen Sandakan Sabtu ini, masing-masing dibuka mulai 7 pagi hingga 5 petang.

Seramai 39,684 pemilih berdaftar layak mengundi pada PRK itu bagi memilih Ahli Parlimen baharu berikutan kematian penyandangnya, Datuk Stephen Wong Tien Fatt pada 28 Mac lalu.

Sementara itu, Ambun berkata, ketika ini Sabah masih mengalami cuaca panas dengan suhu antara 32.6 darjah Celsius hingga 34.8 darjah Celsius.

Bagaimanapun, katanya setakat ini Sabah belum mengalami gelombang haba iaitu satu situasi panas melampau dengan suhu lebih 35 darjah Celsius. – Harian Metro


Masiung Buat Laporan Polis Selepas 24 Jam Menghilangkan Diri

KOTA KINABALU: Selepas lebih 24 jam menghilangkan diri, Ahli Dewan Undangan Negeri (ADUN) Kuamut, Datuk Masiung Banah tampil di Ibu pejabat Polis Daerah (IPD) Kota Kinabalu hari ini.

Beliau membuat laporan polis dan memberikan keterangan selama dua jam selepas mendakwa keselamatannya terancam berikutan kemunculan beberapa kenderaan dan individu tidak dikenali di rumahnya Isnin lalu.

“Pada 22 haribulan pukul 2 petang ketika itu saya berada di luar rumah sedang membeli beberapa barangan untuk persiapan saya masuk ke kawasan kerana sepatutnya pada malam 22 haribulan itu, saya akan bergerak ke kawasan untuk melawat beberapa tempat bersama pejabat daerah Tongod dengan pegawai daerah dan sebagainya.

“Tetapi pada pukul 2 petang, saya telah  mendapat maklumat daripada isteri yang ketika itu berada di rumah melalui pembantu khas saya menyatakan bahawa ada beberapa buah kereta datang ke rumah dengan bilangan yang agak banyak, lebih kurang tujuh hingga lapan buah kereta dan mereka datang dengan mencurigakan.

“Kereta itu juga tidak dikenali, dan ada seorang yang turunlah melalui CCTV bertanyakan kepada orang gaji saya bertanyakan saya di mana dan juga isteri saya,” katanya.

Masiung berkata, lelaki tersebut kemudiannya mengeluarkan kata-kata kesat selepas pembantu rumahnya menegaskan beliau tidak ada di rumah.

Katanya, berikutan kejadian itu, beliau membuat keputusan untuk tidak pulang ke rumah dan tinggal di rumah kawannya bersama keluarganya.

“Bila dia tanya, orang gaji saya jawab dia jalan, yb jalan, dia tanya berapa lama sudah, orang gaji saya kata dua jam lebih, maka dia tanya, isteri saya di mana, orang gaji pun kata isteri saya pun jalan bersama-sama.

“Ada satu  yang tidak mengembirakan, yang bertanya itu berkata, kau jangan bohong kerana saya tahu datuk Masiung ada di dalam rumah.

“Maka apabila isteri saya dapat maklumat begitu, dia pun amat risau dan berasa takut, pada masa itu, dia naik ke atas semula dan dia tengok CCTV dan memang betul ada beberapa gambar yang dia skrinkan kepada saya, ada beberapa buah kereta yang dikenal pasti dalam CCTV dan atas perbincangan kami bersama, saya telah mengambil keputusan untuk membatalkan program saya untuk masuk kawasan.

“Juga pada malam itu saya telah mengambil keputusan atas beberapa nasihat daripada beberapa rakan-rakan untuk tidak balik ke  rumah pada malam itu, dalam erti kata yang lain, saya bermalam di tempat kawanlah,” katanya.

Semalam, ramai pihak terutama pemimpin politik tertanya-tanya kedudukan Masiung selepas didakwa rumahnya diserbu oleh beberapa anggota polis.

Perkara tersebut tular selepas dikongsikan di laman Facebook milik Dtk H Kalakau yang mempersoalkan kehadiran pasukan polis di kediaman Masiung.

Dtk H Kalakau turut menggesa ahli keluarga Masiung datang ke rumahnya segera untuk menghulurkan bantuan.

Pesuruhjaya Polis Sabah, Datuk Zaini Jass ketika dihubungi semalam bagaimanapun menafikan polis menyerbu rumah Masiung, sebaliknya berkata kehadiran anggotanya di situ adalah selepas menerima panggilan daripada Masiung.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Keningau Rampas Tiga Laras Senapang Disorok Dalam Hutan

KENINGAU, 16 Ogos: Polis merampas dua laras senapang membabitkan dua Rifel dan selaras senapang buatan sendiri (Bakakuk) yang disorokkan di Hutan Sabindo Apin-Apin dekat sini.

Ketua Polis Keningau DS Shahrudin Mat Husain berkata senjata api yang ditemukan pada Rabu lepas adalah rifel berkapasiti tinggi menggunakan peluru .223 dan .22.

Katanya penemuan senjata api tersebut adalah susulan siasatan terhadap satu kes tertembak ketika berburu di kawasan hutan itu kira-kira jam 10  pagi pada Sabtu lepas membabitkan dua beradik semasa berburu bersama.

Abang kepada mangsa ditahan ketika membuat laporan mengenai kes tertembak tersebut yang membawa kepada rampasan ketiga-tiga laras senapang itu, katanya pada sidang media di sini, hari ini.

Shahrudin berkata siasatan menyeluruh dijalankan untuk mengetahui bagaimana peluru .223 yang biasanya digunakan untuk rifel M16 itu diperolehi.

Beliau berkata polis turut merampas 13 butir peluru hidup 5.56MM, 11 kelongsong peluru 5.6MM, empat butir peluru hidup jenama Xpert Game GR.32 celever mirage 12, dua butir peluru jenama Mirage 34GR Pallettoni, tiga butir peluru hidup .223 dan lima butir peluru hidup .22.

Menurutnya siasatan lanjut masih dijalankan bagaimana kedua-dua rifel berkapasiti tinggi itu berada di daerah ini.

Beliau tidak menafikan bahawa senjata berkapasiti tinggi itu diperolehi dari luar negeri ini.


Cukuplah Di Semenanjung, Shafie Arah SDB Kembali Melabur Di Negeri Ini

KOTA KINABALU: Datuk Seri Mohd. Shafie Apdal telah mengarahkan Bank Pembangunan Sabah (SDB) supaya berhenti membiayai projek pembinaan hartanah di Semenanjung, sebaliknya perlu menggunakan dana yang dimiliki untuk pembangunan negeri ini.

Ketua Menteri berkata, arahan berkenaan dikeluarkan selepas mendapati sebanyak RM2 bilion dana SDB digunakan membiayai pembangunan di Johor dan Pulau Pinang tetapi tiada di Sabah.

“Apabila saya melihat penyata milik SDB, malang sekali apabila pada waktu tertentu hampir RM2 bilion duit SDB digunakan untuk membiayai kewangan pembangunan di Pulau Pinang dan Johor.

“Oleh sebab itu saya melantik Ketua Pegawai Eksekutif baharu, saya beritahu dia tiada lagi pembiayaan kewangan apa-apa projek di Semenanjung Malaysia, pembiayaan mesti di negeri ini untuk apa sahaja projek yang ada,” katanya ketika berucap dalam sambutan Malam Gala Persatuan Pemaju Perumahan dan Hartanah Sabah (Shareda).

Yang turut hadir, Timbalan Ketua Menteri merangkap Menteri Kerajaan Tempatan dan Perumahan, Datuk Jaujan Sambakong dan Presiden Shareda, Chew Sang Hai.

Ketua Menteri berkata, beliau telah berjumpa dengan Gabenor Bank Negara, Datuk Nor Shamsiah Mohd. Yunus baru-baru ini memaklumkan tentang hasrat untuk merombak sistem pembiayaan kewangan membabitkan institusi milik kerajaan negeri.

Ini kerana katanya, institusi kewangan milik Sabah sepatutnya membantu pembangunan hartanah di Sabah termasuk pembiayaan kewangan kepada rakyat Sabah untuk membeli hartanah bukannya hanya memfokuskan kepada Semenanjung sahaja.

Tegas beliau, sistem kewangan sepatutnya memudahkan rakyat serta pelabur seperti pemberian kelulusan yang lebih cepat dan mudah bukannya menjadi penghalang sehingga pembangunan yang dirancang terbantut.

“Dalam soal pembiayaan kewangan, saya melihat begitu sukar untuk pembeli rumah dan juga pelabur apabila mereka diberikan projek untuk mendapatkan kewangan sangat susah walaupun dalam jumlah yang sedikit.

“Sesetengah bank yang beribu pejabat di Kuala Lumpur, untuk mendapatkan kelulusan terlalu lama, sebulan atau lebih enam bulan, apabila saya berjumpa dengan Gabenior Bank Negara dua bulan lalu saya sudah nyatakan betapa penting melihat kembali institusi yang dimiliki kerajaan negeri.

“Saya akan melihat bagaimana kita boleh mengkaji balik untuk memastikan mereka boleh membantu keperluan kewangan di Sabah, tidak perlu lagi bergantung kepada bank di Kuala Lumpur,” katanya.


Kematian Akibat Hagibis Meningkat 35 Orang

TOKYO: Seramai 35 orang terbunuh, manakala 17 dilaporkan masih hilang selepas Taufan Hagibis melanda Jepun semalam.

Menurut NHK, seramai 166 orang cedera.

Beberapa bandar antaranya Nagano, Niigata, Miyagi, Fukushima, Ibaraki, Kanagawa dan Saitama ditenggelami banjir, menyebabkan penduduk terpaksa meninggalkan rumah mereka.

Lapor Japan Times, kerosakan lebih teruk mungkin berlaku berikutan paras air dijangka meningkat dan sungai sudah melimpah.

Di Nagano, kira-kira 360 penduduk terkandas selepas rumah mereka ditenggelami air berikutan tebing Sungai Chikuma pecah.

Menjelang tengahari semalam, lebih 200,000 kediaman di timur dan tengah Jepun terputus bekalan elektrik.

Bagaimanapun, tren mula beroperasi selepas perkhidmatannya ditunda kelmarin.

Sementara itu, Reuters melaporkan kerajaan sudah mengerahkan ribuan anggota tentera dan anggota penyelamat untuk membantu mangsa banjir. – Agensi


Korban tsunami kini 429

JAKARTA: Jumlah korban tsunami di pantai Selat Sunda sehingga petang ini, meningkat kepada sekurang-kurangnya 429 orang manakala lebih 1,485 cedera.

Portal berita Indonesia, termasuk CNBC Indonesia dan Detik News, melaporkan jurucakap agensi pengurusan bencana Indonesia, Sutopo Purwo Nugroho, berkata 154 lagi masih hilang akibat tsunami yang berlaku hasil aktiviti gunung berapi Anak Krakatau malam Sabtu lalu.

“Sehingga kini, 1,485 orang cedera sementara 128 masih hilang,” kata Sutopo dalam kenyataan kepada media di sini.

Liputan6 melaporkan, Sutopo berkata, maklumat terbaru bencana itu menunjukkan 882 rumah musnah atau rosak teruk, selain 73 hotel, kedai (60 unit), sampan dan kapal (434 unit). – Agensi


Tanah Runtuh: Dua Kenderaan Dihempap Pokok Tumbang Di Ranau

KOTA KINABALU, 16 Ogos; Dua kenderaan dihempap pokok tumbang dalam kejadian tanah runtuh di Kampung Baha Jalan Marakau Ranau, malam tadi.

Menurut kenyataan Pusat Gerakan Operasi Bomba dan Penyelamat Sabah, tanah runtuh berlaku bersebelahan sebuah rumah di kampung itu menyebabkan pokok tumbang menghempap sebuah kereta dan motosikal yang berada di garaj.

Balai Bomba dan Penyelamat Ranau menerima panggilan kecemasan pada jam 9.40 malam dan lokasi kejadian terletak 10 kilometer dari balai, kata kenyataan itu.

Menurut kenyataan itu, operasi pemotongan dan mengalihkan pokok berjaya dijalankan.

Tiada mangsa terlibat dilaporkan dan pasukan Bomba turut membuat pemeriksaan di sekitar kawasan untuk memastikan kawasan itu selamat sepenuhnya.

Operasi terkawal pada jam 9.55 malam dan tamat sepenuhnya pada jam 10.55 malam.


Pemimpin PBS Keluar Parti, Sokong Perjuangan WARISAN

KOTA KINABALU: Seorang pemimpin Parti Bersatu Sabah (PBS) yang mengambil keputusan keluar daripada parti itu semalam dan menjadi ahli bebas menyatakan sokongan kepada perjuangan Parti Warisan Sabah (WARISAN).

Bekas Ahli Majlis Tertinggi PBS yang juga ketua bahagian Luyang, Chin Tek Ming, berkata ini kerana beliau  melihat perjuangan WARISAN yang benar-benar tulin dalam membela nasib rakyat negeri ini.

Beliau percaya kerajaan diterajui WARISAN yang dipimpin oleh Mohd Shafie Apdal berhak untuk terus memerintah Sabah.

“Saya mengumumkan keluar daripada PBS dan kini mengekalkan status sebagai ahli bebas tanpa parti.

“Bagaimanapun, saya melihat WARISAN begitu tulin dalam usaha memperjuangkan hak dan kepentingan rakyat di negeri ini.

“Saya percaya bahawa kerajaan Sabah yang diterajui WARISAN di bawah pimpinan Mohd Shafie berhak untuk memerintah negeri pada masa ini,” katanya menerusi kenyataannya di sini.

Tek Ming yang menyertai PBS pada tahun 2002 turut merakamkan terima kasih kepada pengasas parti iti, Tan Sri Joseph Pairin Kitingan atas sokongan dan peluang yang diberikan kepadanya untuk menjadi calon pada Pilihan Raya Umum (PRU) tahun 2008 dan 2013 untuk Parlimen Kota Kinabalu.

Katanya, keputusan menyertai PBS dahulu kerana tertarik dengan inspirasi PBS dan sokonhan Pairin terhadap isu yang berkaitan dengan dana pendidikan untuk masyarakat Cina, kuil dan kebebasan bersuara.

Mengulas lanjut, beliau berharap agar WARISAN akan meneruskan tujuan mulia ini.

“Yang penting sekarang adalah memperjuangkan hak dan kepentingan rakyat Sabah. Dalam hal ini, kerajaan Sabah yang diterajui WARISAN telah berhasil melobi 17 daripada 20 perkara yang termaktub dalam Perjanjian Malaysia 1963 (MA63) daripada kerajaan PH yang memerintah sebelum ini.

“Ini menunjukkan bahawa WARISAN adalah parti yang betul untuk rakyat Sabah,” katanya.

Dengan apa yang dilakukan kerajaan WARISAN pada masa ini, Tek Ming berkata rakyat Sabah berhak menilai prestasi parti itu pada akhir tempohnya dengan mengundi, bukan melalui rampasan kuasa ‘pintu belakang’.

“Saya percaya kejadian ini telah menjadi punca rasa marah dan tidak puas hati dalam kalangan rakyat Sabah sehingga ketua menteri membubarkan DUN Sabah.

“Mengadakan pilihan raya adalah satu-satunya cara untuk mengembalikan kuasa kepada rakyat Sabah,” katanya.

Beliau juga yakin WARISAN yang diketuai Mohd Shafie dan timbalan presiden, Datul Darell Leiking adalah pemimpin yang tepat dan berkualiti dalam meneruskan perjuangan dan hak rakyat negeri ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 542,523 Ujian Saringan Dibuat Di Sabah

KOTA KINABALU: Sebanyak 542,523 ujian saringan COVID-19 dibuat di Sabah sejak 1 Februari lalu, dengan 23,095 kes positif dikesan di seluruh negeri sehingga semalam.

Ketua Menteri, Datuk Hajiji Noor, berkata kadar kebolehjangkitan atau R-naught (R0) di Sabah pula ialah 1.03 berbanding kurang 1.0 bagi seluruh negara setakat semalam.

“Maksudnya seorang kes positif boleh menjangkiti seorang lagi individu lain atau kontak rapat,” katanya menjawab soalan Calvin Chong Ket Kiun (WARISAN-Elopura) mengenai perkembangan COVID-19 di Sabah.

Hajiji berkata, bagi bilangan sampel dalam makmal, setakat semalam, sebanyak 3,755 sampel masih dalam proses ujian.

Katanya, kerajaan melalui Kementerian Kesihatan Malaysia (KKM) sudah mengambil langkah perlu untuk mengurangkan bilangan sampel dalam makmal.

“Sampel diproses di tiga makmal iaitu Makmal Kesihatan Awam Kota Kinabalu, Makmal Universiti Malaysia Sabah (UMS) dan Makmal Hospital Queen Elizabeth (HQE) dengan kapasiti 2,700 sampel sehari dan ‘outsourcing’ ke makmal swasta di Sabah,” katanya.

Dalam hal berkaitan, Hajiji yang juga Menteri Kewangan negeri, berkata kerajaan belum berhasrat untuk membina sebuah hospital tambahan bagi menampung pesakit COVID-19.

“Pada masa ini ada 11 hospital kerajaan menjadi hospital rawatan COVID-19 untuk merawat kes COVID-19 tahap tiga hingga lima.

“Hospital terbabit ialah HQE, Hospital Wanita dan Kanak-Kanak Sabah, Hospital Duchess of Kent Sandakan, Hospital Tawau, Hospital Lahad Datu, Hospital Keningau, Hospital Kota Marudu, Hospital Kudat, Hospital Semporna, Hospital Queen Elizabeth II dan Hospital Tambunan.

“Bagi menangani kes COVID-19 tahap satu dan dua, sebanyak 35 Pusat Kuarantin dan Rawatan COVID (PKRC) sudah dibuka,” katanya.

Beliau berkata, Jabatan Kesihatan Negeri Sabah, Pejabat Kesihatan Kawasan atau Daerah, Pusat Kawalan Operasi Bencana (PKOB) Daerah dan PKOB Negeri Sabah sudah mengenal pasti dewan atau tempat yang sesuai untuk dijadikan sebagai PKRC.

Katanya, Hospital Medan di Tawau yang dibina dengan kerjasama Angkatan Tentera Malaysia (ATM) turut membantu memenuhi keperluan rawatan pesakit di negeri ini. – BH Online


Kajian Terbaharu Tiga Dos Vaksin Sinovac Berkesan Ke Atas Omicron

KUALA LUMPUR : Data penyelidikan terbaharu diterbitkan Sinovac Biotech Ltd menunjukkan bahawa tiga dos vaksin Sinovac Covid-19 menghasilkan antibodi peneutral yang lebih tinggi dalam 95 peratus penerima berbanding 3.3 peratus pada dos kedua terhadap varian yang dibimbangi (VOC), termasuk Omicron.

Jurucakap Sinovac Biotech Ltd Pearson Liu dalam kenyataan dikeluarkan Pharmaniaga Berhad pada Sabtu berkata, penyelidikan itu memberi jaminan bahawa vaksin tidak aktif, iaitu antara vaksin paling banyak digunakan di seluruh dunia, kekal berkesan memerangi Covid-19.

“Ketika dunia sedang berusaha memerangi kemunculan varian baharu Covid-19, hasil penyelidikan ini menyokong regimen imunisasi tiga dos bagi memastikan perlindungan yang lebih baik terhadap Covid-19, sekali gus ia selari dengan nasihat Pertubuhan Kesihatan Sedunia (WHO) dan pihak berkuasa kesihatan tempatan di seluruh dunia bagi semua jenis vaksin Covid-19,” katanya.

Pharmaniaga adalah pembekal tunggal vaksin Sinovac di Malaysia.

Menurut kenyataan itu, penyelidikan tersebut yang dikongsikan di jurnal perubatan bioRxiv, telah dijalankan di China dengan memeriksa tindak balas imun CoronaVac (Sinovac) ke atas 120 peserta.

Dalam penyelidikan yang dijalankan dalam kalangan peserta yang telah menerima tiga dos CoronaVac, para penyelidik mengasingkan 323 antibodi monoklonal manusia (antibodi yang dibuat dengan mengklonkan sel darah putih yang unik), yang menyasarkan pelbagai kawasan virus bagi pembunuhan yang berkesan.

Kenyatan itu menyebut daripada 323 antibodi tersebut, lebih 300 antibodi menunjukkan aktiviti pembunuhan yang memadai ke atas kebanyakan VOC dan varian mempunyai kepentingan (VOI), dan penyelidikan juga menunjukkan majoriti antibodi tersebut mempunyai keupayaan untuk bertindak balas dengan domain pengikat reseptor (RBD) Omicron.

Ia menambah kira-kira sedozen antibodi menunjukkan kesan peneutralan langsung dan sangat kuat untuk varian Omicron, dengan antibodi tersebut melaksanakan peneutralannya dengan menyekat secara terus interaksi antara virus dan sel manusia.d – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Ada Yang ‘Lock’ Sampai 100 Helai, ‘Joki’ Cilik Dari Sabah , Buat Fb ‘Live’ Jual Baju ‘Bundle’ Dapat ‘Viewers’ Sampai 14k

Sebut saja ‘bundle’, mesti dah terbayang dalam kepala aksi-aksi kreatif abang penjual bundle yang bersiaran secara ‘live’ di Facebook. Ada yang sanggup ‘live’ sampai pukul dua tiga pagi semata-mata nak ‘tarik’ orang.

Selalu juga abang-abang bundle ni buat pelbagai promosi harga, demi nak pastikan bajunya ‘laku keras’ dibeli orang. Nama pun baju bundle kan, mestilah murah, cantik dan paling penting, barang ‘ori’ walaupun terpakai.

Bercerita tentang ‘live bundle’ ni, tahukah korang yang peniaga bundle ni tak semestinya lelaki dewasa saja, malah ada juga akak-akak berpangkat makcik pun sama. Seronok tengok diorang ni berusaha gigih berniaga di depan kamera.

Adik joki bundle buat live capai ‘views’ hampir 400k

Percaya tak korang, kat Sabah sana ada seorang adik ni memang cukup terkenal beraksi di depan kamera sambil menjual baju-baju bundle nya. Pengguna Facebook cilik, Joki Aliboy Bundle Viral sering memeriahkan ruang maya dengan sesi FB Live tentang jualan bundle nya.

Dia punya penangan tu, sampaikan FB Live nya viral teruk di seluruh negara, hingga ditonton sekali oleh netizen di negara-negara jiran seperti Indonesia, Filipina, Thailand dan Brunei.

Kalau kita yang dewasa buat FB Live, nak capai 100 views pun ‘sakit’. Tapi korang percaya tak, adik ni kalau buat live, dia punya views yang viral ‘gila-gila’ tu boleh cecah sampai hampir 400,000 views.

Difahamkan, adik Joki ni merupakan anak jati Beluran, Kota Belud, Sabah. Kalau dengar dia berceloteh pun, memang ‘piaw’ betul loghat Sabahannya. Kita yang dewasa ni pun syok pula mendengarnya.

Setiap kali dia bersiaran langsung, pasti live nya akan ditonton oleh ribuan viewers. Agaknya mungkin ramai yang begitu berminat dengan usahanya yang  berniaga cara orang dewasa..biarpun usianya masih ‘setahun jagung’.

Tidak hanya bersendirian, ada juga beberapa rakan yang lain, dipercayai seusianya juga turut membantu bersiaran langsung bersama-sama. Kejap mereka bercakap, kejap menari, kejap menjawab komen-komen netizen. Memang tak kekok langsung.

Kisah FB live bundle adik Joki ini sangat terkenal dalam kalangan netizen di negeri Borneo itu. Salah seorang netizen yang berkongsi tentangnya adalah Zam Lukman di group Pendengar Radio Tempatan Sabah.

Menurutnya, ketika adik ni buat live, ada seorang netizen a.k.a. customer tu seronok betul. Dan yang paling best, dia siap boleh terus ‘lock’ nak beli 100 helai baju.

Bertuah betul si adik Joki ni. Dan bukan itu saja, malah ramai lagi netizen lain yang tonton live ni berpakat nak beli banyak-banyak dengan niat nak bantu lariskan jualannya.

Tak kurang juga, ada yang ‘borong’ habis baju-baju bundle adik Joki ni semata-mata nak bersedekah. Bak kata Shuib dalam Sepahtu Reunion, ‘Alhamdulillah, rezeki tak salah alamat. Kalau dia nak dapat, dia dapat’.

Jom kita tengok komen-komen netizen yang best-best. Korang pun mesti salute punyalah dengan adik Joki ni.

“Kalau sorang beli RM10, 100 orang dah RM1,000,”

“Datang bukan nak beli sangat, tapi nak tengok gelagat,”

Taknak cakap banyak, apa kata korang layan FB live adik Joki  kat bawah. Manalah tahu kot-kot korang pun berminat nak beli jugak ke kan.

Barang bundle beb. Kualiti terbaik, murah, mampu milik dan harga berjiwa rakyat. Bak kata adik Joki, ‘Malu apa bosskuuu,”. Jom layan live ni.

Sumber: Joki Aliboy Bundle Viral / Zam Lukman / SiakapKeli


‘Keabsahan Saya Sebagai Perdana Menteri Ditentukan Di Parlimen September Ini’ – Muhyiddin

KUALA LUMPUR: Perdana Menteri, Tan Sri Muhyiddin Yassin menegaskan bahawa keabsahan beliau sebagai Perdana Menteri akan ditentukan di Parlimen yang akan bersidang pada September ini.

Muhyiddin berkata, beliau sudah menyembah maklum kepada Yang di-Pertuan Agong bahawa beliau akan menentukan keabsahannya sebagai Perdana Menteri di Parlimen.

“Suatu usul undi percaya kepada saya akan dibentangkan di Dewan Rakyat ketika Dewan Rakyat bersidang pada September.

“Melalui cara ini, kedudukan saya sebagai Perdana Menteri dan Perikatan Nasional (PN) sebagai kerajaan yang memerintah akan dapat ditentukan mengikut lunas undang-undang dan Perlembagaan.

“Alhamdulillah, Ke bawah Duli Yang Maha Mulia Seri Paduka Baginda Yang di-Pertuan Agong telah memperkenankan cadangan saya ini.

“Sementara itu, Jemaah Menteri dan jentera pentadbiran kerajaan akan terus berfungsi untuk melaksanakan amanah dan tanggungjawab kepada rakyat dan negara, khususnya dalam menangani pandemik Covid-19,” katanya menerusi Perutusan Khas, hari ini.

Semalam, Majlis Kerja Tertinggi (MKT) Umno memutuskan menarik balik sokongan kepada kerajaan Perikatan Nasional (PN) dan Muhyiddin.

Presiden Umno Datuk Seri Dr Ahmad Zahid Hamidi yang mengumumkan keputusan itu menegaskan bahawa parti itu memilih untuk mengambil pendirian berpihak kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan tidak akan mempertahankan kerajaan PN dan Perdana Menteri selaras dengan Fasal 3.3 Perlembagaan Umno. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bersih dakwa Warisan guna aset kerajaan untuk berkempen

PRK SANDAKAN | Kerajaan negeri didakwa Bersih menggunakan sumber dan jentera kerajaan untuk berkempen memenangkan calon PH dalam pilihan raya yang akan diadakan esok.

Dalam satu kenyataan dikeluarkan hari ini gabungan pendesak reformasi pilihan raya itu merujuk kepada dua insiden dengan salah satunya membabitkan Ketua Menteri Mohd Shafie Apdal.

Kata Bersih Shafie dilaporkan mahu salah seorang menterinya meneliti status tanah yang terdapat dalam petempatan Kampung Forest.

Berdasarkan laporan portal berita Sabah News Today, kata Bersih kerajaan akan memberikan geran kepada pihak yang berkenaan jika didapati layak.

“Arahan yang dikeluarkan itu mungkin akan memberikan pengaruh tidak wajar kepada pengundi di Sandakan untuk mengundi parti yang mewakili kerajaan negeri hari ini iaitu DAP.

“Walaupun kami memahami tugas ketua menteri memerlukan beliau turun ke lapangan dan menyelesaikan masalah rakyat seperti isu tanah, sampah dan sebagainya, namun banyak persoalan boleh ditimbulkan.

“Misalnya mengapa baru sekarang iaitu ketika proses kempen PRK Sandakan sedang berjalan?” kata Bersih.

Pertubuhan itu juga merujuk kepada klip video Setiausaha Politik Mohd Shafie, Jo Anna Rampas, yang menunjukkan jentera kempen Parti Warisan Sabah (Warisan) yang menuju ke Pulau Berhala menaiki bot polis, dan dipandu anggota polis.

Kata Bersih apa yang dilakukan itu adalah penyalahgunaan jentera kerajaan dan tidak sepatutnya berlaku dalam Malaysia Baru dan Sabah Baru.

“Apakah akan terjadi sekiranya bot tersebut diperlukan untuk operasi menyelamat atau ada isu keselamatan perairan Sandakan?

“Banyak kejadian tidak terduga boleh berlaku sekiranya bot polis digunakan tanpa justifikasi yang jelas seperti digunakan untuk kempen pilihan raya,” katanya.

Bagaimanapun menurut Bersih semakan mereka di akaun Instagram pegawai Mohd Shafie itu mendapati klip video tersebut sudah dipadamkan.

Kata Bersih tindakan pemimpin Warisan menggunakan jentera kerajaan untuk berkempen dan menabur janji kepada pengundi wajar dikutuk.

“Ia adalah perbuatan tidak wajar serta salah guna aset kerajaan untuk tujuan politik, dan dalam kes ini untuk mendapat undi dalam PRK Sandakan,” katanya.  – MalysiaKini


Bekas Legenda Bola Sepak Sabah Bingung Dasar Asing Sukan Ikut Kaum

KOTA KINABALU: Dasar pengasingan sukan mengikut kaum oleh sebuah sekolah menengah di Johor yang menimbulkan kontroversi baru-baru ini membingungkan dua legenda bola sepak Sabah.

Dasar yang mengkhaskan sesetengah sukan kepada pelajar daripada kaum tertentu bagaimanapun dibatalkan oleh timbalan menteri pendidikan, dan pengetua sekolah tersebut tampil mengakui kesalahannya dan meminta maaf.

James Wong, yang menjaringkan gol kemenangan bagi melayakkan Malaysia ke Sukan Olimpik 1980, berkata, beliau “kehilangan kata-kata” berkenaan dasar tersebut, manakala menurut bekas penyerang kebangsaan Matlan Marjan, sukan sepatutnya menyatukan masyarakat, bukan memecahbelahkan.

Kata Wong, sukan seharusnya bersifat universal, dan boleh disertai oleh mana-mana individu “dengan semua warna kulit, daripada setiap bangsa, kepercayaan dan agama”.

“Sukan adalah medium integrasi terbaik, jadi saya rasa ini sangat ‘lucu’ … tak pasti kenapa mereka buat begini,” kata beliau kepada FMT.

“Contohnya dalam bola sepak, adakah mereka mengatakan pelajar (daripada kaum selain yang ditetapkan) tak boleh bermain? Penyertaan semua akan memberi kelebihan buat sesuatu sukan, kerana pemain yang terbaik boleh dipilih. Tetapi, saya tak dapat bayangkan ini berlaku (di negara kita sekarang),” kata beliau.

Matlan, yang mula bermain bola sepak di SRJK Chung Hwa di Kota Belud, berkata, sukan menjadi lebih “berwarna-warni” dengan penyertaan setiap lapisan masyarakat.

“Sukan menyatukan kita seperti sebuah keluarga, terutamanya ketika bermain dalam pasukan.

“Sebagai contoh, bola sepak di Sabah disertai oleh pelbagai bangsa,” kata beliau.

“Ada pemain daripada komuniti Bajau, Kadazan, Dusun, Cina, Sino-Bumiputera, dan lain-lain. Kami dapat rasakan ikatan kekeluargaan itu.

“Ini lebih menonjol apabila semua orang meraikan pelbagai jenis perayaan di Sabah seperti Kaamatan, Hari Raya, antara lainnya.”

“Jangan asingkan sukan ikut kaum kerana minat pelajar (sesuatu kaum) tidak hanya khusus untuk sukan tertentu.”

Wong berharap pihak berkuasa dapat mencontohi Sabah dalam soal integrasi rakyat.

“Di Sabah, semua orang bergaul mesra sesama sendiri, jadi bila kami bermain, atau menyokong mana-mana sukan, tak kisah siapa diri anda.

“Apa yang penting, anda tunjukkan solidariti terhadap negeri dan negara,” kata beliau. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PdPR: Tiga Beradik Daki Bukit 20 Minit Untuk Akses Internet Di Papar

PAPAR, 25 Jan : Tiga beradik dari Kampung Gana di sini memulakan sesi Pengajaran dan Pembelajaran Dari Rumah (PdPR) dengan mendaki bukit di belakang rumah mereka bagi mendapatkan capaian Internet yang lebih baik.

Tidak seperti pelajar lain yang hanya perlu membuka peranti atau komputer di rumah mereka, Joshua Emmanuel Jeffery, 12 serta dua adiknya, Jordon Emmanuel, 9, dan Joshean Emmanuel, 8, terpaksa mendaki selama 20 minit sebelum dapat memulakan sesi PdPR.

Joshua Emmanuel berkata mereka akan ditemani ibu Esther Dungin, 37, atau bapa mereka  Jeffrey Joseph, 41, dan berada di atas bukit itu kira-kira tiga jam untuk mengikuti sesi PdPR masing-masing.

“Walaupun terpaksa daki bukit tetapi seronok dengan pengalaman ini tapi kena gigitlah (serangga), saya berharap di rumah ada Internet supaya kita tidak payah lagi naik bukit. Macam hari ini saya belajar Bahasa Cina, Bahasa Malaysia dan lain-lain lagi,” katanya kepada Bernama di sini hari ini.

Joshean Emmanuel berkata liputan Internet di kawasan rumah mereka agak lemah dan tidak memadai untuk membolehkan mereka melakukan pelbagai aktiviti PdPR.

Sementara itu, Esther berkata liputan lemah di kawasan rumah mereka tidak mampu untuk menyokong aplikasi seperti YouTube yang digunakan untuk PdPR, menyebabkan dia dan suami berusaha mengenal pasti lokasi yang mempunyai liputan Internet lebih baik.

“Kerja rumah juga dihantar menerusi e-mel jadi kalau Internet lemah memang susah untuk anak-anak siapkan kerja sekolah, mahu tidak mahu kami terpaksa cari isyarat (Internet) di atas bukit,” katanya, menambah sebelum itu dia dan anak-anak terpaksa keluar ke tepi jalan utama untuk dapatkan capaian Internet.

Katanya suaminya naik ke atas bukit itu yang terletak kira-kira 500 meter di belakang rumah mereka sebelum sesi persekolahan tahun ini bermula dalam usaha mencari isyarat Internet yang lebih baik.

“Suami cuba-cuba naik bukit cari isyarat Internet, rupanya ada, liputan juga lebih bagus jadi dibersihkan di sini dan 20 Jan (Rabu) yang lalu mula belajar di sini,” katanya yang berharap masalah capaian Internet di kampung berkenaan dapat diselesaikan segera.- BERNAMA


Seramai 1,869 Individu Ditahan Langgar SOP Di Sabah – Hazani

KOTA KINABALU: Pasukan Polis Sabah telah menangkap seramai 1,869 orang individu yang didapati gagal mematuhi prosedur operasi standard (SOP) Perintah Kawalan Pergerakan (PKP) sejak Mac sehingga semalam.

Pesuruhjaya Polis Sabah, Datuk Hazani Ghazali berkata, setakat ini seramai 1,210 orang telah menjalani pertuduhan di mahkamah. Manakala, sebanyak 1,454 kompaun telah dikeluarkan sepanjang tempoh yang sama.

Semalam, 47 kompaun dikeluarkan di Sabah atas kesalahan sama iaitu melanggar SOP yang ditetapkan Majlis Keselamatan Negara (MKN) dan Kementerian Kesihatan Malaysia (KKM).

Beliau berkata, berdasarkan pemantauan dilakukan, tahap pematuhan SOP rakyat Sabah masih berada pada tahap yang tinggi.

Katanya, dalam pelaksanaan Perintah Kawalan Pergerakan Bersyarat (PKPB) ini, polis kontinjen Sabah tidak akan berkompromi dan bertolak ansur terhadap pihak yang ingkar mematuhi SOP ditetapkan.

“Tindakan undang-undang akan dikenakan kepada mana-mana individu yang didapati melanggar dan tidak mematuhi SOP ditetapkan,” katanya dalam sidang media, di Ibu Pejabat Polis Kontinjen Sabah, di sini hari ini.

Pada masa ini, polis kontinjen Sabah menggerakkan sebanyak 248 pasukan pemantauan dengan kerjasama Angkatan Tentera Malaysia (ATM), Jabatan Sukarelawan Malaysia (RELA), KKM, Angkatan Pertahanan Awam (APM), Jabatan Imigresen Malaysia dan Pihak Berkuasa Tempatan (PBT) serta agensi lain yang terlibat. Pasukan itu dianggotai oleh seramai 1,800 petugas.

Beliau turut menasihatkan rakyat Sabah agar duduk di rumah sekiranya tiada keperluan untuk berada di luar.

Sekiranya keluar rumah, semua individu harus mematuhi SOP ditetapkan seperti memakai pelitup muka, menjaga penjarakan sosial serta sentiasa mengelakkan kawasan 3S (Sesak, Sempit & Sembang jarak dekat) dan mengamalkan 3W (Wash, Wear & Warn).

Katanya, pematuhan kepada SOP amat penting dalam usaha melandaikan lengkuk kes jangkitan Covid-19 di negeri ini.

Setakat semalam, sebanyak 5,493 kes Covid-19 dilaporkan di Sabah, dengan 3,242 kes aktif.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hati-Hati Main Kutu – Peguam

KUALA LUMPUR: Tidak syak lagi bahawa pandemik Covid-19 telah menjejaskan sumber pendapatan sebilangan besar rakyat Malaysia.

Dalam keadaan sedemikian, ramai yang mungkin terdorong untuk beralih kepada cara mudah dan singkat, mengumpul wang tunai secara bermain kutu.

Tetapi pengamal undang-undang menasihatkan rakyat Malaysia untuk berhati-hati apabila bermain kutu, kerana ia boleh menyebabkan anda terjerumus melakukan kesalahan dari segi undang-undang.

Peguam Teeruvarasu K. Muthusamy berkata secara ringkas takrifan bermain kutu membabitkan sekumpulan kecil orang yang berpakat untuk menyumbangkan sejumlah wang yang dipersetujui dalam tempoh masa yang ditetapkan secara mingguan atau bulanan.

Duit itu kemudiannya diserahkan oleh ketua kumpulan atau ibu kutu kepada peserta, yang dijalankan secara undian.

Teeruvarasu berkata main kutu tradisional dalam kalangan rakan atau keluarga adalah sah mengikut Pendaftar Pertubuhan (ROS), tetapi ia boleh menyalahi undang-undang dalam dua situasi.

“Menjadi satu kesalahan apabila ibu kutu mengenakan yuran keahlian daripada peserta untuk melanggan atau menyertai skim kutu. Ia juga menjadi tidak sah apabila ibu kutu itu menuntut keuntungan daripada daripada ahli yang menyumbang untuk memperkayakan dirinya,” katanya.

Teeruvarasu berkata senario lain yang akan menyebabkan aktiviti itu menyalahi undang-undang adalah apabila dana itu diiklankan atau dipromosikan kepada masyarakat umum.

Beliau menegaskan bahawa perkara itu melanggar iaitu Seksyen 3 Akta (Larangan) Kumpulan Wang Kutu 1971 (Akta 28).

“Akta 28 dengan jelas menyatakan bahawa tidak ada individu mahupun syarikat di negara ini dibenarkan menganjurkan pelaburan wang kutu termasuk aktiviti mengutip wang orang lain bagi tujuan membina rangkaian perniagaan,” katanya.

Beliau berkata perkara berkaitan Akta 28 adalah di bawah bidang kuasa Kementerian Perdagangan Dalam Negeri dan Hal Ehwal Pengguna dan sebarang penyelewengan kutu boleh dilaporkan kepada Pendaftar Syarikat (ROC) dan polis.

Seorang lagi peguam, Nor Zabetha Muhammad Nor pula menasihatkan orang ramai supaya tidak membabitkan diri bermain kutu kerana mereka berisiko kehilangan wang atau boleh diheret ke mahkamah.

“Ada banyak cara permainan kutu yang dijalankan hari ini dan mereka juga jalankan melalui kumpulan WhatsApp. Ramai yang menyertai skim ini tanpa mengetahui siapa ibu kutu itu.

“Bila makin banyak kumpulan, dana kutu terus meningkat, simpanan makin banyak, ia jadi wang gelap dan itulah yang biasa mengubahnya menjadi satu kesalahan,” jelasnya.

Peguam jenayah terkemuka Datuk N. Sivananthan yang senada dengan Nor Zabetha, berkata sekiranya ahli membuat laporan terhadap ketua kumpulan itu, kedua-dua pihak iaitu peserta dan ibu kutu boleh didakwa.

“Secara teorinya, pihak polis boleh mendakwa peserta kerana main kutu dan ketua kumpulan kerana mengutip (wang) dan juga mencuri atau menipu bergantung pada fakta,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Calon PRK Kimanis, PBS & UMNO Sabah Cuma Sembang-Sembang – Maximus

PENAMPANG: PBS dan Umno Sabah hanya berbincang secara informal mengenai Pilihan Raya Kecil (PRK) Kimanis, menurut Presiden PBS Datuk Seri Dr Maximus Ongkili.

“Ya PBS dan Umno berbincang, sebenarnya cuma sembang-sembang sahaja mengenainya namun kita mempunyai cara pemikiran kita sendiri. Kita juga masih lagi sedang melihat sentimen di bawah sana.

“Pemimpin kanan kita yang bertanggungjawab menjaga bahagian PBS di Kimanis menyatakan PBS mempunyai sokongan di sana (30 bahagian di Bongawan dan 30 bahagian lagi di Membakut),” kata Dr Maximus.

Ditemui semasa majlis Rumah Terbuka Krismas PBS di Hongkod Koisaan, KDCA di sini hari ini, Dr Maximus juga enggan memberi apa-apa petanda parti itu akan turut mengemukakan calon dalam pilihan raya kecil yang akan diadakan pada Jan 18 tahun hadapan.

Beliau hanya menjelaskan semasa “sembang-sembang” dengan Ketua Perhubungan Umno Sabah Datuk Bung Mokhtar, beliau telah menyatakan pendirian PBS yang akan menyokong parti atau calon yang mempertahankan hak-hak Sabah serta daripada dibelenggu pendatang tanpa izin (PTI).

Ditanya sekiranya PBS tidak bertanding di PRK Kimanis apakah parti itu akan membantu dalam kempen pilihanraya calon Umno sepertimana Umno Sabah juga telah membantu calon PBS semasa PRK Sandakan pada Mei lalu, beliau berkata:

“Sepertimana yang saya katakan tadi, PBS akan sokong mana-mana calon atau parti yang memperjuangkan hak-hak Sabah, mempertahankan MA63 dan berjanji membuat Sabah selamat daripada PTI.

“Jikalau Umno memenuhi kriteria ini maka kita akan sokong.”

Kelmarin, Bung dipetik sebagai berkata bahawa pihaknya telah mengadakan perbincangan dengan PBS yang berkesudahan positif.

Turut dilaporkan bahawa Bung telah meminta PBS agar membiarkan Umno bertanding di PRK Kimanis nanti.

Bung bersama beberapa pemimpin Umno Sabah lain termasuk bekas Adun Bongawan, Datuk Mohamad Alamin antara tetamu yang hadir dalam Rumah Terbuka Krismas PBS tadi.

Walaubagaimanapun, Dr Maximus menyatakan kerusi parlimen Kimanis adalah kawasan berbilang kaum dan parti seperti PBS sentiasa mempunyai tempat di kawasan sedemikian.

“Pengundi KDM boleh menjadi kingmaker (penentu) di PRK Kimanis. Berdasarkan maklum balas dari akar umbi di Kimanis, PBS boleh menjadi penentu. Mana-mana parti berbilang kaum seperti PBS mampu menarik sokongan daripada semua kaum, maka kita percaya PBS akan jadi penentu siapa yang akan menang nanti,” ujarnya.

Beliau berkata PRK Kimanis tambah menarik memandangkan antara 6,000 hingga 8,000 pengundi Kimanis merupakan pengundi atas pagar.

“Ini bukanlah satu pilihan raya kecil yang mudah,” kata Dr Maximus.-SabahNewsToday


Kerajaan Baharu Bukan Kerajaan PN, Pemimpin UMNO Bidas Muhyiddin

KUALA LUMPUR: Dua pemimpin Umno berkata, kerajaan baharu pimpinan Perdana Menteri, Ismail Sabri Yaakob bukannya kerajaan Perikatan Nasional (PN) seperti yang disifatkan bekas perdana menteri, Muhyiddin Yassin.

Setiausaha Agung Umno, Ahmad Maslan berkata, kerajaan baharu itu adalah kerajaan campuran yang terdiri daripada Barisan Nasional (BN), PN, Gabungan Parti Sarawak (GPS) dan Parti Bersatu Sabah (PBS).

“PN hanya dianggotai oleh Bersatu, PAS, Gerakan, Star dan tidak BN, GPS dan PBS,” katanya di Facebook.

Ahmad mengulas kenyataan Muhyiddin selepas menemui Ismail hari ini yang menyatakan beliau akan terus membantu kerajaan PN.

“Saya memberi sokongan penuh kepada beliau dan insya Allah akan terus membantu kerajaan Perikatan Nasional menyampaikan khidmat yang terbaik kepada rakyat, khususnya dalam tempoh pemulihan negara,” demikian menurut catatan Muhyiddin di Facebook.

Sementara itu, Ahli Majlis Kerja Tertinggi Umno, Abdul Rahman Dahlan berkata, jenama PN sebagai kerajaan persekutuan berakhir hari ini.

Malah katanya, BN bukannya parti komponen PN.

“Kerajaan dulu ialah gabungan BN, PN, PBS dan GPS, bukannya kerajaan PN.

“Entah siapalah yang memandai-mandai melabelkan kerajaan dulu adalah kerajaan PN,” katanya dalam catatan di Facebook – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasar Malam, Tamu Dilapan Daerah Ditutup Akibat Covid-19

KOTA KINABALU: Operasi tamu, pasar malam, pasar tani, gerai dan pasar borong milik Pihak Berkuasa Tempatan (PBT) ditutup buat sementara waktu di lapan daerah terjejas akibat peningkatan kes Covid-19 di Sabah.

Penutupan itu selaras dengan keputusan Mesyuarat Pusat Arahan Covid-19 pada 20 September, kata Setiausaha Tetap Kementerian Kerajaan Tempatan dan Perumahan, Datuk Masnah Mat Salleh.

Beliau berkata, lapan daerah itu adalah kawasan tamu dan pasar di Tawau, Lahad Datu, Kunak, Semporna, Kudat, Pitas, Beaufort, Sipitang dan Tongod.

Manakala bagi pasar harian milik PBT, tempoh operasi dipendekkan bermula 6 pagi hingga 2 petang.

Turut ditutup adalah taman-taman awam milik PBT.

Bagi operasi premis makanan dan restoran, masa operasi dihadkan dari 6 pagi sehingga 6 petang sahaja.

Pelanggan yang ‘dine in’ turut dibenarkan dengan pematuhan prosedur operasi standard (SOP) seperti penjarakan fizikal satu meter antara pelanggan, susun atur antara meja dengan jarak dua meter.

Menurutnya, PBT hendaklah menjalankan pemantauan bagi memastikan pematuhan SOP dipatuhi oleh pengusaha dan orang awam.

Bagi premis dan pusat-pusat hiburan juga, masa operasi dihadkan sehingga 10 malam setiap hari termasuk hujung minggu dan cuti umum.

Pelaksanaan penutupan dan perubahan masa ini berkuatkuasa serta merta sehingga dimaklumkan kelak.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Vector, kereta terbang masa depan

KUALA LUMPUR: Sekiranya anda berminat untuk melihat bagaimana bentuk sistem mobiliti udara, Pameran Maritim dan Aeroangkasa Antarabangsa Langkawi 2019 (LIMA’19) adalah lokasi terbaik untuk anda.

Walaupun ia hanyalah sekadar model, orang ramai dapat idea yang jelas mengenai rupa fizikal kenderaan yang boleh diterbangkan, satu hari nanti.

Dikenali sebagai Vector, penampilan sulung kenderaan itu di Pusat Pameran Antarabangsa Mahsuri (MIEC) mencuri tumpuan edisi kali ini apabila ramai pengunjung tertarik untuk melihatnya.

Kebanyakan pengunjung menyangka Vector adalah kereta terbang yang hangat diperkatakan, tetapi ia bukanlah seperti yang mereka fikirkan.

Pengarah Kanan Perundingan dan Pembangunan Perniagaan Aerodyne Group, Imtyaz Mohd Azzat menafikan idea bahawa syarikat itu sedang membangunkan kereta terbang iaitu Vector, yang mana lebih tepat, direka untuk menjadi sistem pengangkutan udara dari satu destinasi ke destinasi lain.

Imtyaz menjelaskan bahawa Vector adalah kenderaan berkonsep drone yang direka untuk membawa penumpang, penghantaran kargo dan tujuan pengawasan.

“Vector dikuasakan oleh empat motor dan bateri lithium-ion yang membolehkan kenderaan itu terbang.

“Kenderaan ini juga boleh membawa bebanan dianggarkan 150 hingga 200 kilogram dan terbang pada ketinggian kira-kira 50 meter dengan kelajuan 60 kilometer sejam dan 30 ke 90 minit masa penerbangan,” katanya kepada Bernama di luar LIMA’19, hari ini.

Ditanya bila kenderaan itu dijangka dapat terbang membelah awan, Imtyaz berkata, prototaip Vector dijangka siap untuk terbang seawal Jun tahun ini.

Beliau berkata, syarikatnya yang berusia empat tahun, dengan pengalaman dalam teknologi drone, juga belum menentukan harga Vector sekiranya kenderaan itu bersedia untuk memasuki pasaran tidak lama lagi.

Mengenai sokongan kerajaan, beliau berkata, bersyukur kerana Kementerian Pembangunan Usahawan menyokong dan sangat terbuka dengan membantu syarikat membangunkan ekosistem yang menjadikan idea itu berjaya.

“Perdana Menteri Tun Dr Mahathir Mohamad juga gembira dengan idea ini apabila beliau melawat gerai pempamer kami,” katanya.

Edisi ke-15 LIMA’19 menyaksikan penyertaan 406 syarikat berkaitan pertahanan, 200 daripadanya adalah syarikat antarabangsa dari 32 negara.

Ia dianjurkan bersama oleh EN Projects (M) Sdn Bhd, Kementerian Pertahanan dan Kementerian Pengangkutan dengan tema ‘Defence and Commercial Connecting Intelligence’. – BERNAMA


Bekas Pegawai Eksekutif Majlis Daerah Putatan Direman Tujuh Hari

KOTA KINABALU: Bekas Pegawai Eksekutif Majlis Daerah Putatan ditahan reman selama tujuh hari oleh Suruhanjaya Pencegahan Rasuah Malaysia (SPRM), di sini pada Khamis.

Majistret Afiq Agoes membenarkan perintah tahanan reman selama tujuh hari bermula hari ini (Khamis) terhadap bekas pegawai eksekutif berusia 42 tahun yang didakwa terlibat dalam menerima wang suapan.

Suspek yang kini bertugas sebagai Penolong Pegawai Eksekutif Majlis Daerah Keningau ini didakwa menerima wang suapan bagi memberikan kontrak untuk kerja-kerja pembekalan dan perkhidmatan kepada lebih 10 syarikat bagi tempoh 2017 hingga 2018.

Nilai suapan itu dianggarkan berjumlah lebih RM20,000 dan siasatan masih dijalankan bagi mengetahui jumlah sebenar yang terlibat.

Kes itu disiasat mengikut Seksyen 17(a) Akta SPRM 2009 yang membawa hukuman penjara maksimum 20 tahun dan denda RM10,000 atau lima kali ganda nilai suapan.

Kes itu dikendalikan oleh Pegawai Penyiasat SPRM Faliq Basirudin. – BorneoToday


Hanya Kerana Dihalang Bermain Game, Anak Cuba Bunuh Kedua Orang Tuanya

Seorang lelaki berusia 29 tahun di Si Sa Ket, Thailand, berang apabila dipaksa berhenti bermain permainan video di rumahnya, cuba meracuni seluruh keluarganya dengan mencampurkan bekalan air mereka dengan racun serangga.

Perkara itu didedahkan oleh ibunya, Suban Duanjan, 51, namun tiada sesiapa yang cedera dalam kejadian itu. Tetapi insiden itu membuatkan Suban berasa bimbang dan tertekan.

Suspek, Sak Duanjan, sebelum itu pulang ke rumah dalam keadaan mabuk dan mula bermain game di telefon bimbitnya dengan volume yang nyaring ketika ibu bapanya sedang tidur.

Bapa tirinya, Chakri Khamruang, 52, kemudian terbangun dan mematikan modem internet kerana mahu menghalang Sak dari mengganggu tidur malam mereka.

Malangnya, Sak berang lalu memaki hamun bapa tirinya itu sebelum menghentak dinding rumah.

Chakri berkata, dia tidak mempunyai pilihan lain dan terpaksa memukul Sak bagi menenangkannya dari terus bertindak agresif. Keadaan kembali tenang apabila Sak masuk ke biliknya untuk tidur.

Tetapi pada keesokan pagi, Suban ternampak kesan racun serangga yang timbul di permukaan air di dalam tempayan, ketika dia mahu mengambil air untuk memasak nasi.

Suban terkejut dan tidak menyangka anak lelakinya itu tergamak cuba membunuh dia dan suaminya.

“Saya nampak dia turun ke bawah dan meletakkan sesuatu dalam balang kira-kira jam 2 pagi. Saya tanya apa yang dia buat, tetapi tidak dijawab dan kembali semula ke biliknya.

“Saya biarkan saja dan masuk semula ke bilik. Saya masih tidak percaya yang dia sanggup melakukan perkara ini,” katanya.

“Saya tahu dia mudah panas baran. Kami dah cuba menasihatkannya agar kurangkan baran dalam dirinya tetapi kali ini dia dah melampau,” katanya lagi.

Ekoran kejadian itu, pasangan berkenaan terpaksa menghubungi pihak berkuasa tempatan untuk membantu.

Sak mengakui telah meletak racun serangga dalam tempayan itu kerana dia bengang dihalang dari bermain permainan video di telefon bimbitnya.

“Kami mahu pihak berkuasa membawa dia untuk menjalani rawatan di hospital kerana kami tidak mahu hidup dalam ketakutan dan bimbang dia akan menyerang kami lagi.

“Dia terlalu banyak bermain game dan saya rasa itu yang membuatkan dia tertekan. Susah nak bentuk dia sekarang memandangkan dia sudah dewasa. Sebab itu kami meminta bantuan,” kata Suban. Sumber: Asia One, Mirror


GPS Utamakan Kepentingan Sarawak, Negara – Abang Jo

KUCHING: Sebarang keputusan yang bakal dibuat oleh Gabungan Parti Sarawak (GPS) bagi membantu mengakhiri kemelut politik di peringkat pusat akan mengutamakan kepentingan negara dan hak-hak Sarawak, kata Pengerusi GPS, Datuk Patinggi Abang Johari Tun Openg hari ini.

Beliau berkata GPS akan mengambil pendekatan berhati-hati sebelum membuat sebarang keputusan berkaitan krisis itu.

Katanya GPS tidak menyokong kepimpinan yang tidak tetap pendirian hingga boleh menyebabkan negara dalam keadaan kucar-kacir serta tidak boleh memberi keutamaan kepada Sarawak.

“Kalaulah (pihak yang mahu mengambil alih tampuk kepimpinan negara) nak minta kami menyokong (mereka), okay, kami akan menyokong (kerana) kami mahu selamatkan Malaysia,” katanya pada majlis pelancaran GPS Zon Belaga dan Murum di Sungai Asap di Belaga, kira-kira 690 kilometer ke utara dari sini.

Dalam pada itu, Abang Johari berkata susulan kemelut politik sekarang, parti-parti yang terbabit dalam krisis itu mula memberi perhatian kepada mendapatkan sokongan GPS.

“Kalau orang lain minta tolong (mendapatkan sokongan GPS), kami akan kata ini bantuan daripada kami dengan syarat mereka tahu apa yang kami mahu. Kami akan tolong tetapi mestilah mereka menolong kami balik,” katanya. – BERNAMA


UPKO Dijenamakan Sebagai Pertubuhan Kinabalu Progresif Bersatu

KOTA KINABALU, 23 Nov: Parti Pasok Momogun Kadazan Dusun Murut Bersatu (UPKO) dijenamakan sebagai Pertubuhan Kinabalu Progresif Bersatu  bagi memastikan parti berkenaan terus relevan.

Presidennya Datuk Seri Wilfred Madius Tangau berkata hari ini sekali lagi parti berkenaan membuat keputusan dan mengambil langkah untuk memenuhi tuntutan dan aspirasi rakyat semasa iaitu menggugurkan politik perkauman kepada politik universal dan inklusif melalui penjenamaan semula  namun mengekalkan singkatan sama iaitu UPKO.

“Walaupun UPKO selama ini juga pejuang membela rakyat khususnya untuk menangani pelbagai cabaran hidup rakyat seperti kekurangan peluang-peluang pekerjaan; pelbagai isu pendidikan, isu-isu alam sekitar, integriti dalam urus tadbir seperti salah guna kuasa, rasuah, kejujuran dan keadilan, namun kekadang isu perkauman mendominasi persepsi rakyat terhadap UPKO lebih daripada segala-galanya,” katanya.

Beliau berkata demikian ketika berucap pada Persidangan Perwakilan Luarbiasa UPKO 2019, di sini hari ini.

Madius berkata penjenamaan semula parti berkenaan dilakukan pada 8 Ogos 1999 melalui satu langkah meminda perlembagaan Parti Demokratik Sabah (PDS) dan menghidupkan kembali UPKO.

“Insiden ini juga merupakan satu langkah penyesuaian terhadap tuntutan aspirasi dan kehendak rakyat pada ketika itu,” katanya.

Beliau berkata pada asalnya, UPKO adalah sebuah parti yang ditubuhkan pada Mei 1964 hasil gabungan daripada Pertubuhan Kebangsaan Kadazan Bersatu (United Kadazan National Organisation) (UNKO) dan Pertubuhan Pasok Momogun Bersatu (United Pasok Momogun Organisation) (Pasok Momogun), ditubuhkan pada Januari 1962 iaitu dua buah parti politik yang masing-masing memperjuangkan nasib dan masa depan bangsa Kadazan Dusun Murut (KDM).

Bagaimanapun, ekoran tewas dalam pilihanraya pada tahun 1967,  UPKO kemudiannya dibubarkan pada Disember  tahun yang sama.

Dengan terjadi pelbagai rentetan kemelut politik Sabah sehingga kejatuhan Parti Bersatu Sabah (PBS) pada tahun 1994 telah mencetuskan penubuhan PDS dibawa pimpinan Tan Sri Bernard Giluk Dompok, namun PDS masih tidak berjaya menyatukan masyarakat KDM pada masa itu sehingga pembubarannya dan diikuti penubuhan semula UPKO pada 1999.

Madius yang juga Timbalan Ketua Menteri Sabah berkata penubuhan semula UPKO pada ketika itu terbukti sesuai dengan aspirasi dan kerangka politik semasa selama dua dekad bermula 1999 sehingga 2018.

“Pelbagai jasa bakti dan pelayanan telah UPKO curahkan kepada rakyat jelata. Namun keputusan Pilihan Raya Umum Ke-14 (PRU14) jelas menunjukkan bahawa aspirasi rakyat sudah jauh berubah. Sebab itulah, sekali lagi UPKO berhadapan dengan satu situasi yang mendorong kita untuk mengadakan Persidangan  Perwakilan Luarbiasa UPKO pada hari ini demi memenuhi tuntutan menjenamakan semula UPKO.

“Keputusan kearah itu diambil setelah melalui kajian dan pertemuan dengan pemimpin-pemimpin UPKO disemua lapisan yang telah diadakan selama lebih setengah tahun. Kajian itu telah dilaksanakan ekoran daripada resolusi kita dalam persidangan Perwakilan Tritahunan UPKO 2018.

Beliau yang juga Anggota Parlimen Tuaran berkata penelitian terhadap perbahasan Usul Penjenamaan semula UPKO semasa persidangan tersebut, jelas menunjukkan bahawa keputusan PRU14 telah membuka mata dan minda semua ahli parti sehingga penjenamaan semula dibuat pada persidangan hari ini.


Pengusaha Bas Ekspress Akan Tunjuk Perasaan Desak Benarkan Rentas Daerah

KOTA KINABALU: Kira-kira 100 pengusaha bas ekspress akan menyertai tunjuk perasaan dihadapan bangunan Pejabat Ketua Menteri sekiranya desakan membuka sempadan daerah tidak diberi perhatian.

Presiden Persatuan Pengusaha dan Pemandu Bas Ekspress Sabah (SEBOC) Datuk Donald Hanafi berkata, Majlis Pengusaha Bas Ekspress Sabah telah bermesyuarat hari ini dan memutuskan untuk mendesak kerajaan negeri supaya membenarkan aktiviti rentas daerah bagi membolehkan perkhidmatan bas ekspress beroperasi semula mengikut prosedur operasi standard (SOP) ditetapkan.

Beliau berkata, sekiranya desakan itu tidak diberi perhatian, pengusaha bas akan mengadakan tunjuk perasaan dihadapan bangunan Pejabat Ketua Menteri.

Katanya, tindakan itu bagi membuka mata pihak berkuasa kerajaan negeri untuk mempertimbangkan permintaan mereka.

Beliau berkata, ramai pemilik kenderaan persendirian didapati boleh merentas daerah dan perkhidmatan kapal terbang juga mula dibenarkan beroperasi.

“Pengusaha bas berdepan kerugian yang tidak dapat dibendung kerana aktiviti rentas daerah masih tidak dibenarkan. Justeru itu, pemandu dan kakitangan dalam sektor ini tidak mampu dapat meneruskan hidup kerana tidak mempunyai sumber pendapatan.

“Kerajaan negeri sepatutnya mengikut langkah yang diumumkan Majlis Keselamatan Negara (MKN) yang membenarkan aktiviti rentas daerah bermula 5 Mac di lima negeri yang melaksana Perintah Kawalan Pergerakan Pemulihan (PKPP). Kenapa Sabah dikecualikan?,” jelasnya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat ‘ditemani’ buaya 19 kaki

KINABATANGAN: Satu mayat tanpa tangan kanan dan kaki kiri dijumpai di tebing Sungai Kinabatangan pada petang Jumaat.

Jenazah mangsa Abdurahman Norsirat, 40, yang merupakan anggota sukarela Angkatan Pertahanan Awam Malaysia (APM) Kinabatangan ditemukan 1 kilometer dari lokasi mangsa dilaporkan hilang kira-kira jam 3.30 petang tadi.

Menurut Ketua Pegawai Angkatan Pertahanan Awam Malaysia (APM) Zon Sandakan, Kapten (PA) Ahmad Roslan Mohd Kamel, ketika ditemukan, terdapat seekor buaya sepanjang 19 kaki di sebelah jasad mangsa.

“Keadaan itu menyebabkan petugas operasi mencari dan menyelamat (SAR) tidak dapat mendekati untuk mengambil jasad mangsa.

“Mereka kemudiannya menghalau haiwan itu dengan berhati-hati dan setelah menunggu kira-kira 30 minit buaya itu bergerak ke lokasi lain.

“Anggota SAR kemudiannya mengambil mayat mangsa sebelum diserahkan kepada polis untuk tindakan lanjut,” katanya ketika dihubungi.

Terdahulu, dalam kejadian kira-kira jam 6.30 petang Khamis, mangsa yang keluar menjala udang di tebing Sungai Kinabatangan berdekatan Tanjung Bulat, dilaporkan disambar buaya. – Awani Online


SESB Buka Semula Kaunter 23 November

KOTA KINABALU: Pengguna Sabah Electricity Sdn Bhd (SESB) di seluruh Sabah dan Labuan boleh berurusan dengan syarikat utiliti itu secara bersemuka susulan pembukaan perkhidmatan kaunter bermula 23 November ini.

Pengurus Besar Kanan (Pengurusan Aset) SESB, Ir Norhizami Abu Hasan, berkata pembukaan semula itu bagi memudahkan pengguna menyelesaikan pelbagai urusan berkaitan perkhidmatan SESB.

“Bagaimanapun, hanya 50 peratus kakitangan dibenarkan bertugas di bahagian berkenaan pada satu-satu masa.

“Ia selaras dengan prosedur operasi standard (SOP) ditetapkan Kementerian Kesihatan Malaysia (KKM),” katanya dalam satu kenyataan, hari ini.

Katanya, sebelum perkhidmatan secara bersemuka dibuka, SESB akan menggunakan pelbagai kaedah lain untuk memenuhi kehendak pengguna sejajar pelaksanaan Perintah Kawalan Pergerakan Bersyarat (PKPB) dan Perintah Kawalan Pergerakan Diperketatkan (PKPD) di Sabah dan Labuan.

Ketika ini, katanya perkhidmatan pengguna masih diteruskan menggunakan saluran alternatif iaitu kaedah sama yang dipraktikkan ketika Perintah Kawalan Pergerakan

“Antara perkhidmatan yang ditawarkan ialah permohonan bekalan baharu, penamatan akaun dan penukaran nama. Pengguna boleh mencetak borang berkaitan melalui laman sesawang SESB di www.sesb.com.my.

“SESB menyediakan kemudahan muat turun, tatacara dan prosedur pengisian borang serta senarai semak dokumen yang perlu disertakan bersama dalam laman sesawang berkenaan.

“Borang yang lengkap diisi boleh dihantar terus ke kaunter Polis Bantuan SESB di daerah masing-masing di seluruh Sabah dan Labuan. Pihak SESB akan menghubungi pengguna dalam tempoh 48 jam bagi memaklumkan penerimaan borang dan tindakan yang perlu diambil selanjutnya,” katanya.

Sehubungan itu, Norhizami menasihatkan pengguna supaya memberikan maklumat yang lengkap bagi memudahkan anggota kerja SESB menghubungi mereka untuk proses seterusnya.

Selain itu, katanya pengguna yang ingin bertanya mengenai status penghantaran borang atau memerlukan sebarang perkhidmatan SESB termasuk permohonan janji temu boleh menghubungi nombor telefon SESB mengikut zon masing-masing pada waktu pejabat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Setuju Kaji Pengeluaran Akaun 1 KWSP – Muhyiddin

PUTRAJAYA: Kerajaan bersetuju untuk mengkaji saranan pengeluaran simpanan dalam Akaun 1 Kumpulan Simpanan Wang Pekerja (KWSP) bagi membantu rakyat yang berdepan kesusahan dan benar-benar memerlukan.

Perdana Menteri Tan Sri Muhyiddin Yassin berkata, perkara membabitkan KWSP sememangnya isu panas yang dibangkitkan pelbagai pihak dan kumpulan yang meminta kerajaan menimbangkan supaya pencarum KWSP boleh mengeluarkan simpanan daripada Akaun 1

Beliau berkata, perkara itu sudah dibincangkan dengan Menteri Kewangan, Tengku Datuk Seri Zafrul Tengku Abdul Aziz, beberapa hari lalu.

“Belanjawan 2021 nanti ada bantuan yang kerajaan akan sampaikan. Jika ia dianggap memadai, tidak perlu mengeluarkan yang disimpan itu.

“Kita akan teliti secara halus dan (melihat keadaan) kumpulan tertentu yang dianggap teruk terjejas, contohnya mereka yang dibuang kerja.

“Kumpulan tersasar ini akan difikirkan… tunggulah pengumuman yang akan dibuat Menteri Kewangan nanti,” katanya pada Wawancara Perdana Menteri, di sini, hari ini.

Muhyiddin berkata, kerajaan sebelum ini sudah melaksanakan kelonggaran berhubung simpanan dalam KSWP termasuk membenarkan caruman pekerja dikurangkan daripada 11 peratus kepada 7 peratus, selain i-Lestari yang membenarkan pengeluaran daripada Akaun Dua sebanyak RM6,000 seorang.

Beliau berkata, selepas kelonggaran itu diberikan, hampir 70 peratus daripada ahli KWSP memilih untuk mengurangkan caruman pekerja 11 ke 7 peratus yang kini menyumbang kepada meningkatkan pendapatan boleh guna membolehkan pencarum berbelanja, membabitkan jumlah hampir RM700 juta sebulan.

Namun, beliau berkata, lebih 30 peratus daripada ahli KWSP mempunyai simpanan kurang daripada RM5,000, dan jumlah itu tidak semestinya dapat menangani masalah aliran tunai pencarum.- HMetro


Berang, Bapa Tembak Mati Isteri Dan Tiga Anaknya

SAN DIEGO: Berang isteri berjaya mendapatkan perintah mahkamah melarangnya mendekati wanita itu, seorang lelaki bertindak kejam menembak mati isterinya serta tiga anak mereka manakala seorang lagi bertarung nyawa di hospital.

Lelaki berkenaan, Jose Valdivia, 31, kemudian membunuh diri dengan menembak dirinya.

Menurut polis California, kejadian berlaku tidak sampai 24 jam selepas mahkamah meluluskan permohonan Sabrina Rosario, 29, melarang suaminya itu mendekatinya.

Menurut laporan Daily Mail, Sabrina dan anaknya, Enzie, 3, maut di tempat kejadian iaitu di rumah mereka di Paradise Hills manakala dua lagi anaknya, Zuriel, 5 dan Zeth, 11, meninggal dunia di hospital.

Seorang lagi anak pasangan itu, Ezekiel, 9, dilaporkan kritikal selepas menjalani pembedahan di hospital.

Fox 5 melaporkan, polis menerima panggilan pada jam 6.49 pagi (waktu tempatan) tetapi tiada siapa bercakap namun terdengar perbalahan.

Panggilan kedua dibuat jiran melaporkan berlaku pergaduhan di rumah pasangan itu sebelum bunyi tembakan.

Polis yang tiba segera memecah pintu selepas ternampak melalui tingkap seorang kanak-kanak terbaring berlumuran darah sebelum menemui mayat mangsa yang lain.

Leftenan Matt Dobbs dari Jabatan Polis San Diego berkata, lelaki itu datang ke rumah isterinya pada pagi hari kejadian dan berlaku pertengkaran.

“Dia mengeluarkan pistol lalu menembak isteri dan anak-anaknya sebelum menembak dirinya,” katanya.

NBC7 melaporkan, kakak mangsa, Jocelyn berkata, mereka adalah pasangan kekasih sejak sekolah tinggi tetapi Sabrina sudah memfailkan perceraian.

Menurutnya, Sabrina mendakwa Jose sering mengekori dan mengintipnya malah pernah menghantar gambar pistol. – Agensi


DAP Sabah Tarik Diri MoU Dengan Kerajaan Negeri

KOTA KINABALU: DAP negeri menarik diri daripada Agenda Reformasi Sabah (SRA), yang berperanan sebagai memorandum persefahaman (MoU), yang dicadangkan sebelum ini oleh Pakatan Harapan (PH) Sabah dengan kerajaan Gabungan Rakyat Sabah (GRS).

Setiausaha DAP Sabah, Phoong Jin Zhe, berkata keputusan itu dibuat dalam mesyuarat majlis DAP negeri, dua minggu lalu.

“Kami membuat keputusan sebulat suara di mana kami tidak akan menyertai sebarang bentuk kerjasama, agenda reformasi atau MoU dengan kerajaan negeri ketika ini,” katanya kepada pemberita.

“Persoalannya sama ada DAP Sabah patut menyertai PH Sabah dalam perbincangan MoU berkenaan. Mesyuarat tidak membincangkan berhubung menandatangani MoU terbabit.”

Phoong yang juga Ahli Dewan Undangan Negeri (DUN) Luyang berkata, DAP Sabah berpandangan tiada keperluan untuk memeterai persetujuan dengan kerajaan GRS susulan pakatan itu mempunyai cukup majoriti dalam DUN Sabah.

“Jadi, tiada keperluan bagi kita (menandatangani sebarang MoU) atas nama kestabilan politik,” katanya.

“Ia cukup berbeza dengan situasi di peringkat persekutuan di mana Ismail Sabri Yaakob, dinamakan sebagai Perdana Menteri, tiga bulan lalu.”

GRS adalah pakatan antara Perikatan Nasional, Barisan Nasional dan PBS, dibentuk untuk bertanding pada pilihan raya negeri Sabah, tahun lalu.

DAP Sabah pada awalnya adalah sebahagian daripada rombongan PH membentangkan tujuh agenda reformasi kepada Ketua Menteri Hajiji Noor, pada Nov 15.

Sejumlah reformasi membabitkan politik dan pentadbiran dibentangkan dalam agenda itu, termasuk mengembalikan hak negeri mengikut Perjanjian Malaysia 1963 (MA63) dan pelan pemulihan ekonomi pasca Covid-19.

Penganalisis berhujah, kekalahan PH pada pilihan raya negeri Melaka, mungkin disebabkan pemeteraian MoU dengan Putrajaya.

Kata mereka, situasi sama mungkin berulang kepada pembangkang di Sabah sekiranya GRS menerima cadangan agenda reformasi berkenaan.

Pemerhati sebelum ini berkata, intipati SRA, walaupun direkabentuk bagi menangani keperluan dan isu, dilihat menyerupai MoU yang dimeterai di peringkat persekutuan, di mana mencari kebersamaan untuk bekerjasama, sekali gus mewujudkan kestabilan politik.

Muncul reaksi berbeza dalam DAP Sabah sebelum ini. Ketuanya, Frankie Poon, berkata beliau tidak yakin SRA akan memberi kesan kepada pembangkang, namun Ahli DUN Sri Tanjong Justin Wong, memberitahu agar partinya menolak MoU itu atau kehilangan sokongan rakyat.

Phoong berkata, DAP Sabah bukan parti yang memulakan agenda reformasi dengan GRS.

“Laporan media melaporkan bahawa kami yang mendesak perkara itu sebagai tidak benar,” katanya.

Katanya, partinya juga sudah memaklumkan PH Sabah berhubung keputusan mereka.

Selain DAP, PH Sabah merangkumi PKR, UPKO dan Amanah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Berasa Terpukul & Bersalah Lihat Mereka Solat Beralaskan Zink’ – Wendy

KENINGAU: “Saya bantu kerana tersentuh melihat kesungguhan mereka menunaikan solat tepat pada masanya walaupun dalam keadaan serba kekurangan,” kata Wendy Inggu, guru Sekolah Kebangsaan (SK) Kuala Salong, Nabawan di sini.

Wendy, 28, berkata demikian ketika diminta berkongsi kisah di sebalik gambar pemuda menunaikan solat di atas kepingan zink di pekarangan rumahnya dimuat naiknya di akaun Instagram (IG) miliknya.

Dalam perkongsian keduanya mengenai pemuda terbabit, Wendy yang mengajar subjek Bahasa Inggeris dan Sejarah turut berkongsi gambar dua pemuda itu menunaikan solat di bawah kanopi dekat luar rumahnya hingga tular di laman sosial.

Berkongsi kisah berkenaan, Wendy berkata, pemuda dalam gambar itu diupah melakukan kerja mengubah suai dapur rumahnya dekat Taman Sabana di sini.

Menurutnya, gambar itu dirakamnya pada Rabu lalu ketika pemuda berkenaan berehat untuk waktu makan tengah hari.

“Saya sedang mencuci pinggan di dapur dan tiba-tiba terpandang seorang daripada pekerja itu menunaikan solat di atas kepingan zink.

“Ia membuatkan saya berasa terpukul dan bersalah kerana tidak peka. Jika saya bertanya lebih awal, tentu saya dapat menyediakan tempat solat lebih selesa.

“Ketika itu, suami tiada di rumah dan saya terus menghubunginya untuk membeli kanopi kerana kasihan melihat pekerja terbabit menunaikan solat di tempat terbuka walaupun cuaca tidak panas ketika itu,” katanya ketika dihubungi Harian Metro.

Menyedari keperluan itu, Wendy dan suami, Allan Don Anthony, 29, tidak berlengah dan terus tempatkan sediakan kanopi di luar rumah pada keesokan harinya.

“Mereka (pekerja) ucap terima kasih tetapi nampak seperti segan untuk gunakan kanopi itu.

“Selepas solat Asar, mereka mahu simpan semula kanopi itu tetapi saya dan suami minta gunakan saja untuk keesokan hari serta berikutnya hingga kerja ubah suai itu selesai,” katanya yang mempunyai seorang anak perempuan berusia 22 bulan dan kini sudah enam bulan hamil cahaya mata kedua.

Wendy berkata, walaupun dia bukan Muslim tetapi dia mengerti kewajipan menunaikan solat lima waktu dalam Islam kerana sudah biasa bergaul dengan rakan beragama Islam.

“Dahulu, saya tinggal di asrama dan mempunyai ramai rakan Muslim dan tahu serba sedikit cara serta waktu menunaikan solat.

“Cuma, sebelum ini saya hanya baca dan lihat gambar sebegitu di laman sosial tetapi tempoh hari berpeluang menyaksikannya sendiri di depan mata.

“Walaupun berlainan agama, saya melihat apa berlaku adalah teguran daripada Tuhan terhadap saya untuk menunjukkan ada individu sanggup menunaikan solat di mana saja berada sedangkan kita ada-kalanya melengahkannya (solat) walaupun rumah lengkap dengan kemudahan.

“Lebih membuatkan saya tersentak adalah ketika bertanya mengapa tidak makan dahulu dan mereka menjawab enggan berbuat demikian selagi belum selesai solat,” katanya

Menurut Wendy, dia tidak sangka ada dalam kalangan pengikutnya di IG yang menangkap layar perkongsiannya itu hingga ia menjadi tular.

“Bagaimanapun, saya berharap perkongsian itu memberi mesej positif kerana moralnya adalah supaya tidak menilai manusia lain daripada taraf sosial mereka,” katanya.

Sementara itu, suaminya, Allan yang juga Penolong Kanan Hal Ehwal Murid (HEM) SK Kuala Salong mengakui lega kerana dapat membantu sekalipun hanya dengan hanya menyediakan kanopi.

“Apabila isteri saya telefon tempoh hari untuk minta belikan kanopi dan ceritakan apa terjadi, automatik timbul perasaan kasihan terhadap mereka yang sanggup solat di tengah panas demi menunaikan kewajipan,” katanya yang mengajar subjek Matematik. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB Disambung Atau Tidak Belum Dimuktamadkan

KUALA LUMPUR: Keputusan sama ada Perintah Kawalan Pergerakan Bersyarat (PKPB) ditamatkan atau dilanjutkan selepas 9 Jun ini, masih belum dimuktamadkan lagi.

Menteri Kanan (Keselamatan), Datuk Seri Ismail Sabri Yaakob, berkata hanya selepas keputusan berhubung PKPB dimuktamadkan, baharu kerajaan akan memutuskan mengenai sama ada menyambung pelaksanaan sekatan jalan raya membabitkan perjalanan rentas negeri.

“Belum ada jawapan lagi sebab PKPB kita tidak tahu tamat atau tidak pada 9 Jun ini. Oleh itu sekatan rentas negeri sama ada diteruskan atau tidak bergantung kepada keputusan PKPB itu disambung atau tidak, ” katanya pada sidang media PKPB selepas mesyuarat khas menteri-menteri di Putrajaya, di sini hari ini.


Abdul Taib Mahmud Diugut Bunuh

Polis sedang mengesan pemilik akaun Facebook (FB) dengan nama ‘Raja Rimba’ yang dipercayai melakukan ugutan bunuh terhadap Yang di-Pertua Negeri Sarawak, Tun Abdul Taib Mahmud.

Timbalan Pesuruhjaya Polis Sarawak Datuk Dev Kumar ketika dihubungi mengesahkan perkara itu.

“Ya, kita sedang cari dia (suspek) dan kes ini akan disiasat mengikut Seksyen 507 Kanun Keseksaan.

“Satu laporan oleh kakitangan Astana Negeri juga sudah dibuat pada 10.15 pagi tadi di Balai Polis Gita,” katanya hari ini.

Ugutan itu dipercayai dilakukan individu terbabit menerusi satu ciapan dalam sebuah kumpulan di FB semalam.

Menerusi ciapan itu, individu terbabit memuat naik gambar Abdul Taib berserta kapsyen ‘I will kill u’.


Lagi Kluster Baharu Babit Sekolah Di Sabah – Masidi

KOTA KINABALU: Menteri Kerajaan Tempatan dan Perumahan Sabah, Masidi Manjun berkata, satu lagi institut pendidikan mencetuskan kluster baharu Covid-19 di Sabah, kali ini membabitkan sebuah sekolah menengah di Ranau.

Kes indeks kluster Puri Ranau membabitkan seorang pelajar perempuan berusia 19 tahun di Sekolah Menengah Kebangsaan (SMK) Ranau yang dikesan positif selepas menjalani ujian kendiri kerana bergejala.

“Ujian pengesahan Covid-19 telah dijalankan dan kes didapati positif. Saringan terhadap rakan sekelas serta sebilik kes indeks dijalankan dengan enam orang lagi didapati positif.

“Kesemua pelajar perempuan terbabit berada dalam Kategori 1 dan 2 dan telah diasing serta diberi rawatan sesuai,” katanya ketika dihubungi.

Sabtu lalu, SMK Tambunan di Tambunan mencetuskan kluster baharu yang dinamakan kluster Jalan Kepayan Lama dengan lebih 30 pelajar disahkan positif Covid-19.

Sementara itu Masidi berkata, jumlah kes harian di Sabah kembali melepasi 200 kes dengan 201 kes baharu dicatatkan hari ini.

Daripada jumlah kes baharu itu katanya, 196 kes dalam Kategori 1 dan 2, empat kes dalam Kategori 3 dan satu kes dalam Kategori 4. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sultan Brunei pulangkan ijazah Oxford

LONDON – Sultan Brunei Sultan Hassanal Bolkiah memulangkan ijazah kehormat dari Universiti Oxford di Britain selepas mendapat kritikan seluruh dunia diketuai selebriti termasuk George Clooney dan Elton John kerana mencadangkan hukuman mati kepada pesalah gay dan zina.

Hampir 120,000 orang menandatangani petisyen pada April menggesa Universiti Oxford membatalkan penganugerahan ijazah kehormat undang-undang yang diberikan kepada sultan itu pada 1993, pemerintah monarki kedua paling lama di dunia yang juga perdana menteri kepada negara yang kaya hasil minyak.

Universiti Oxford berkata sultan itu memutuskan menyerahkan semula ijazah kehormat tersebut pada 6 Mei, sementara ia meneliti semula keputusan penganugerahannya.

Berita mengenai keputusan itu disiarkan semalam.

Negara terkecil di Asia Tenggara itu menerima kecaman global apabila ia menggubal undang-undang Islam pada 3 April yang menghukum pesalah liwat, zina dan rogol dengan hukuman mati termasuk direjam.

Selepas menerima bantahan, baginda awal bulan ini berkata hukuman mati tidak akan dikenakan dalam pelaksanaan kanun keseksaan itu. – Reuters


Covid-19: 4 Kes Kematian Hari Ini

PUTRAJAYA: Ketua Pengarah Kesihatan, Datuk Dr Noor Hisham Abdullah memaklumkan pertambahan 4 kes kematian menjadi keseluruhan 57 kes di negara ini.

TERKINI #COVID19Malaysia4 April 2020 (Sabtu)Kes baharu 150Keseluruhan 3,483Rawatan di ICU 99Bantuan alat pernafasan 50Kematian terbaru 4Keseluruhan 57 pic.twitter.com/O4L1UOrQxm


PKP: Tiada Bazar Ramadan Di Seluruh Negara

KUALA LUMPUR: Kerajaan hari ini memutuskan tiada bazar Ramadan dibenar beroperasi di seluruh negara sepanjang tempoh Perintah Kawalan Pergerakan (PKP).

Perkara itu diumumkan Menteri Kanan (Pertahanan), Datuk Seri Ismail Sabri Yaakob pada sidang media harian PKP di Putrajaya, hari ini.

Keputusan itu dibuat bagi meneruskan usaha membendung penularan wabak COVID-19 yang masih melanda negara dan mengancam kesihatan rakyat.


Penduduk Ke Zon Merah Perlu Buat Ujian Covid-19

LAHAD DATU: Polis menasihatkan penduduk Lahad Datu yang pernah berkunjung ke zon merah penularan pandemik Covid-19 iaitu Tawau, Kunak dan Semporna yang menyaksikan kemunculan kluster baharu baru-baru ini, segera menjalani ujian saringan di klinik kesihatan berhampiran.

Ketua Polis Daerah Lahad Datu, Asisten Komisioner Nasri Mansor berkata, saranan itu penting sebagai langkah membendung penularan kes positif dalam komuniti di Lahad Datu.

“90 peratus individu yang balik daripada daerah-daerah ini khasnya Semporna, didapati positif Covid-19. Saya minta supaya orang ramai beri kerjasama dalam bendung penularan wabak itu,” katanya ketika ditemui pemberita di Projek Perumahan Rakyat (PPR) Sapagaya di sini, hari ini.

Selain itu, Nasri turut menasihatkan penduduk Lahad Datu tidak ke luar daerah tanpa urusan penting sepanjang penguatkuasaan Perintah Kawalan Pergerakan Diperketatkan Bersasar (PKPDB) di daerah itu.

“Sekiranya terpaksa ke luar daerah atas urusan penting, datang ke Ibu Pejabat Polis Daerah (IPD) Lahad Datu untuk membuat permohonan dan hendaklah memenuhi keperluan,” katanya menambah buat masa ini hanya seorang isi rumah dibenarkan dalam kenderaan kecuali bagi hal kecemasan termasuk perubatan.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Kayu Patikang Lonjak Kes Di Sabah

KOTA KINABALU: Kluster Kayu Patikang yang dilaporkan di daerah Keningau semalam, terus menjadi penyumbang tertinggi saringan kluster COVID-19 di Sabah dengan 37 lagi kes baharu dilaporkan hari ini.

Semalam, kluster yang dicetuskan seorang kanak-kanak perempuan bukan warga negara berumur empat tahun itu mencatat 19 kes positif COVID-19, menjadikan jumlah kumulatif kes sehingga hari ini meningkat kepada 56 kes.

Jurucakap perkembangan harian COVID-19 Sabah, Datuk Masidi Manjun, dalam kenyataannya malam ini, berkata hanya kluster itu menjadi penyumbang kes baharu positif COVID-19 di Keningau hari ini.

Katanya, Kluster Serudung Baru di Tawau yang mencatat 21 kes baharu menjadi kluster kedua paling aktif di Sabah hari ini dan penyumbang tertinggi kes positif dilaporkan di daerah Tawau.

“Daripada 38 kes baharu positif COVID-19 yang dilaporkan di Tawau hari ini, sebanyak 21 kes berpunca daripada Kluster Serudung Baru, 13 kes melalui saringan bergejala, dua kes menerusi saringan bergejala dan satu kes daripada saringan lain,” katanya.

Kluster Serudung Baru dilaporkan pada 21 Jun lalu dipercayai tercetus melalui penganjuran majlis hari jadi di rumah kes indeks iaitu seorang warga tua berumur 60 tahun yang disahkan positif COVID-19 melalui saringan bergejala pada 16 Jun lalu.

Masidi berkata, empat lagi kluster sedia ada turut dikesan mencatat peningkatan kes aktif COVID-19 hari ini iaitu Kluster Siasai Dundau (11 kes), Kluster KKIP Empat Timur (11), Kluster Tanjung Pitas (tujuh) dan Kluster Lumadan (lima).

Katanya, dua lagi kluster iaitu Kluster Bahtera Barat dan Kluster Limbawang, masing-masing mencatat satu kes baharu.

“Secara keseluruhan, saringan kluster sedia ada menyumbang 94 kes atau 31.5 peratus daripada 298 jumlah kes harian di Sabah hari ini.

“Penyumbang terbanyak ialah melalui saringan kontak rapat iaitu 115 kes atau 38.5 peratus daripada kumulatif kes harian di Sabah.

“Saringan kluster dan kontak rapat menyumbang 70 peratus daripada kumulatif harian kes yang dicatatkan hari ini,” katanya.

Sabah merekodkan 298 kes baharu COVID-19 hari ini, meningkat 27 kes berbanding 271 kes semalam, manakala dua kematian dilaporkan, masing-masing satu di Lahad Datu dan Papar.

Daerah Kota Kinabalu mencatat kes tertinggi dengan 67 kes, disusuli Tawau (38) dan Keningau (37), manakala daerah Tenom kembali ke zon hijau, menjadikan tiga daerah berada dalam zon hijau hari ini dengan dua lagi ialah Telupid dan Beluran. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Pegawai Kanan UMS Dikenakan Tindakan Tata Tertib

KUALA LUMPUR: Dua pegawai kanan Universiti Malaysia Sabah (UMS) dikenakan tindakan tatatertib kerana mengeluarkan surat kontrak penyelenggaraan kepada syarikat milik Naib Presiden Parti Warisan Sabah (WARISAN), Datuk Peter Anthony Datuk Peter Anthony.

Surat bagi kontrak penyelenggaraan sistem mekanikal dan elektrikal (M&E) itu dikeluarkan tanpa pengetahuan Naib Canselor UMS ketika itu, Profesor Datuk Dr Mohd Harun Abdullah dan kemudian diluluskan oleh Kementerian Kewangan.

Mohd Harun, 60, dalam keterangannya di Mahkamah Tinggi di sini, hari ini, berkata ekoran pengeluaran surat itu, Timbalan Naib Canselor (Akademik & Antarabangsa) UMS, Profesor Dr ShariffAbdul Kadir S Omang terpaksa meletak jawatan, manakala Pendaftar UMS, Lt Kol (K) Datuk Abdullah Mohd Said dipindahkan ke anak syarikat milik UMS, Ulink Property Sdn Bhd.

Ketika disoal balas oleh peguam Datuk D Sentinathan, yang mewakili Anthony, sama ada laporan polis dibuat berhubung pengeluaran surat berkenaan, Mohd Harun menjawab: “Tidak.”

Sentinathan: Apa kesalahan yang dilakukan oleh Shariff?

Mohd Harun: Surat dikeluarkan oleh Shariff tanpa pengetahuan saya sehingga kelulusan dikeluarkan oleh Kementerian Kewangan untuk projek tersebut, di mana saya tidak tahu menahu.

“Tiada laporan polis dibuat berhubung pengeluaran surat tersebut kerana beliau menyerahkan perkara itu kepada bahagian perundangan universiti,” katanya.

Sementara itu, seorang lagi saksi, Mohd Shukur Mohd Din, 57, memberitahu mahkamah beliau mengenali Anthony sejak 2014 melalui Persatuan Kadazan Dusun namun menafikan mempunyai hubungan lain selain daripada persatuan berkenaan.

Senthinathan: Adakah kamu tahu surat sokongan bertarikh 9 Jun 2014 itu dikeluarkan oleh Shariff Abd Kadir tanpa pengetahuan Naib Canselor UMS?

Senthinathan: Saya cadangkan surat tersebut bukanlah disediakan di pejabat Anthony?

Senthinathan: Saya cadangkan kamulah yang menyediakan surat sokongan tersebut di kafe siber.

Peter Anthony, 50, sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014 dengan memasukkan pernyataan palsu dengan niat menipu di pejabat Ketua Setiausaha Sulit Perdana Menteri, bangunan Perdana Putra, Putrajaya antara 13 Jun 2014 hingga 21 Ogos 2014.

Beliau yang juga bekas Menteri Pembangunan Infrastruktur Sabah berdepan pertuduhan pilihan iaitu sebagai Pengarah Urusan Syarikat Asli Jati, menggunakan surat pejabat Timbalan Naib Canselor UMS bertarikh 9 Jun 2014 dengan pernyataan palsu pada tajuk surat itu di tempat dan masa sama.

Perbicaraan di hadapan Hakim Azura Alwi bersambung 23 Ogos ini. – BH Online


‘Saya & Anwar Ada Sokongan 105 Ahli Parlimen’ – Shafie Apdal

KUALA LUMPUR: Datuk Seri Mohd Shafie Apdal mengakui bahawa dirinya dan Presiden Parti Keadilan Rakyat (PKR), Datuk Seri Anwar Ibrahim dinamakan oleh Pakatan Harapan Plus (PH) sebagai calon Perdana Menteri.

Jelas Presiden Parti Warisan Sabah (Warisan) itu, beliau dan Anwar perlu mendapatkan sokongan yang lebih bagi memastikan dapat membentuk kerajaan yang baharu.

“Sebenarnya kita ada permuafakatan di antara rakan kita pihak pembangkang. Tadi, saya dan Datuk Seri Anwar Ibrahim berbincang secara ringkas, Lim Guan Eng dan kawan-kawan lain termasuk Mohamad Sabu dan Tun Dr Mahathir Mohamad pun turut maklum perkara ini.

“Kita putuskan ada dua calon, pertama Datuk Seri Anwar Ibrahim, keduanya saya.

“Ini berasaskan 105 sokongan yang ada, Anwar ada 105, saya ada 105 sokongan. Tetapi, dalam 105 sokongan ini, siapa di antara kita dapat meraih undi menambah kekuatan itu untuk menjadi calon pilihan,” katanya ketika ditemubual dalam program Agenda Awani, terbitan Astro AWANI di sini, pada Rabu.

Tambah Mohd Shafie, beliau dan Anwar bagaimanapun akur jika salah seorang daripada mereka mendapat sokongan yang lebih sekali gus mampu membentuk kerajaan.

“Sekiranya, Anwar dapat membawa jumlah besar, saya kena akur. Saya nyatakan jangan bimbang, kita kumpulan pembangkang diberikan oleh rakyat untuk memerintah negara ini.

“Kita hilang kuasa termasuk di Negeri Sabah, kita ada dua pertiga sehingga tercetus Pilihan Raya Negeri Sabah, kalau mereka tidak beli ADUN-ADUN,” katanya lagi.

Ujar Mohd Shafie, bagaimanapun jika beliau mendapat sokongan majoriti Ahli Parlimen PH Plus, rakan-rakan pembangkang akan menerima dengan hati terbuka.

Tambahnya, sekiranya majoriti itu dipersembahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah namun ia juga perlu ditentukan keabsahannya di Dewan Rakyat sepertimana dititahkan oleh Baginda dalam pertemuan bersama pemimpin-pemimpin parti di Istana Negara, pada Selasa. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peguam Sabah Bidas Cadangan Hanya Orang Islam Sebagai PM

KOTA KINABALU: Peguam dari Sabah mengkritik cadangan seorang pemimpin PAS berhubung pindaan perlembagaan agar jawatan perdana menteri dikhususkan kepada orang Islam.

Yong Yit Jee berkata, cadangan senator Khairil Nizam Khirudin, yang juga ketua penerangan PAS itu adalah “tidak berasas dan pada dasarnya cacat”.

Beliau berkata, perlembagaan persekutuan hanya memperuntukkan perdana menteri adalah seorang Ahli Parlimen yang mempunyai sokongan majoriti di Dewan Rakyat.

“Konsep majoriti inilah yang penting, bukan kepercayaan,” katanya kepada FMT.

Dalam catatan di Facebook minggu lalu, Khairil berkata, cadangannya dibuat bagi menegakkan dan memelihara kesucian Islam sebagai agama persekutuan.

Katanya, undang-undang tubuh negeri di Terengganu, Kedah, Negeri Sembilan, Perlis dan Pahang turut memperuntukkan menteri besar mesti beragama Islam.

Bagaimanapun, Yong berkata, Yang di-Pertuan Agong adalah ketua agama Islam bawah perlembagaan persekutuan dan perlindungan agama itu dan pemeliharaan kesuciannya adalah bawah bidang kuasa baginda. Agong juga dinasihati oleh Majlis Hal Ehwal Agama Islam negeri masing-masing.

“Adakah Khairil cuba menggambarkan bahawa Agong dan majlis (hal ehwal agama Islam) masing-masing tidak cukup untuk memelihara kesucian Islam?” soalnya.

Saranan Khairil bersifat diskriminasi terhadap Ahli Parlimen bukan Islam tambahnya, dan cadangan tersebut, jika diteruskan, akan melemahkan sistem Parlimen.

Seorang lagi peguam, Roger Chin berkata, kenyataan Khairil menunjukkan sikap tidak bertoleransi dan tidak mahu menerima perbezaan.

Katanya, perlembagaan tidak mensyaratkan bangsa atau agama sebagai kelayakan untuk jawatan perdana menteri.

Presiden Pertubuhan Suara Anak Sabah Adrian Lasimbang, iaitu seorang bekas senator, berkata, cadangan itu bercanggah dengan semangat pembentukan Malaysia dan kebebasan beragama, iaitu salah satu jaminan utama diberikan kepada anak jati Sabah oleh bekas perdana menteri dan pengasas Malaysia Tunku Abdul Rahman Putra.

“Apa yang diperkatakan oleh senator PAS itu adalah retorik politik semata-mata dan untuk kepentingan mereka sendiri, bukan berkhidmat kepada rakyat Malaysia secara keseluruhan,” katanya. – FMT


PRN Sabah: ‘Kami Setia Bersama PN, BN’ – PBS

KOTA KINABALU: Parti Bersatu Sabah (PBS) menafikan sekeras-kerasnya dakwaan kononnya ia akan bergabung dengan WARISAN Plus bagi menubuhkan kerajaan negeri baharu.

Ketua Penerangan PBS, Datuk Joniston Bangkuai, dalam satu kenyataan ringkas di sini, sebentar tadi berkata, parti itu kekal bersama Perikatan Nasional (PN) dan Barisan Nasional (BN) selaku rakan sekutunya.

Dakwaan mengaitkan PBS dengan WARISAN Plus yang membabitkan Parti Warisan Sabah (WARISAN), PKR, DAP, Pertubuhan Kinabalu Progresif Bersatu (UPKO) dan Parti Amanah Negara (AMANAH) tular di media sosial sejak awal pagi tadi.

Ia susulan keputusan Pilihan Raya Negeri (PRN) Sabah ke-16 semalam, yang menyaksikan WARISAN muncul parti terbanyak memperoleh kerusi dengan kemenangan di 29 Dewan Undangan Negeri (DUN).

Gabungan Rakyat Sabah (GRS) yang dibarisi PN dan BN bersama PBS mendapat keseluruhan 38 kerusi dan WARISAN PLUS memenangi 32 kerusi, manakala tiga calon Bebas turut menguasai DUN Kuamut, Kemabong serta Pitas.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Sedia Kerjasama Dengan Parti Politik Lain, Termasuk GRS & UMNO – Shafie Apdal

KOTA KINABALU: Presiden Parti Warisan (Warisan), Datuk Seri Mohd Shafie Apdal mengesahkan parti itu terbuka untuk bekerjasama dengan gabungan dan parti politik lain di negara ini.

Jelas bekas Ketua Menteri Sabah itu, Warisan tidak mengamalkan dasar tutup pintu dan tidak menolak untuk bekerjasama dengan mana-mana pihak termasuk Gabungan Rakyat Sabah (GRS) dan UMNO.

Bagaimanapun perkara berkenaan perlu terlebih dahulu diteliti dan dibincangkan secara mendalam.

“Kita terbuka dengan semua pihak, tidak hanya kerjasama bersama GRS dan UMNO sahaja.

“Namun kita lihat terlebih dahulu kedudukan kita,”

Ujarnya lagi perkara berkenaan bukannya keutamaan Warisan ketika ini , sebaliknya memantapkan usaha mengukuhkan parti terlebih dahulu di peringkat negeri dan persekutuan.

“Kita akan perkukuhkan kawasan yang Ahli Parlimen dan Ahli Dewan Undangan Negeri (ADUN) Warisan.

“Selain itu, kita akan perkukuhkan kawasan yang mahu diambil alih,” katanya.

Beliau berkata demikian ketika ditemui media selepas Mesyuarat Ahli Majlis Tertinggi Parti Warisan, hari ini.

Mengulas lanjut mengenai perkara itu, Mohd Shafie berkata, kerjasama politik bukan hanya dilihat bagi kepentingan Warisan semata-mata tetapi negeri Sabah. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penerbangan Sewa Khas Kota Kinabalu Ke Semporna September Depan

KOTA KINABALU – Sipadan Air bakal memulakan perkhidmatan penerbangan sewa khas (chartered flight) antara Kota Kinabalu dan Semporna pada September ini.

Pengerusi Equus Air Sdn Bhd yang mengendalikan Sipadan Air, Datuk Omar Ali Tun Sakaran berkata, buat permulaan penerbangan tersebut akan beroperasi mengikut tempahan pelancong.

“Buat permulaan kita menawarkan sekurang-kurangnya satu penerbangan pagi dari Kota Kinabalu ke Semporna dan dari Semporna ke Kota Kinabalu pada sebelah petang hari yang sama, menggunakan pesawat twin otter.

Pengarah Syarikat Equus Air Sdn Bhd, Adam Abdullah (kiri) dan Omar (tengah) menerangkan sesuatu kepada Tun Juhar (kanan).

“Sekiranya terdapat permintaan yang menggalakkan terutama daripada pelancong domestik, kami akan mempertimbangkan untuk mengadakan penerbangan komersial selain penerbangan sewa khas.

“Kami berharap penerbangan sewa khas ke Semporna ini dapat merancakkan industri pelancongan di kawasan berkenaan terutama Pulau Sipadan yang terkenal sebagai antara pusat aktiviti menyelam terbaik di dunia selain dapat membantu kerajaan Sabah memajukan lagi sektor pelancongan negeri terutama di kawasan pantai timur Sabah.

“Sipadan Air turut merancang untuk menawarkan penerbangan sewa khas dari Kota Kinabalu ke Ranau atau menambah penerbangan dari Kota Kinabalu ke Kudat berdasarkan kepada permintaan pelanggan,” katanya.

Beliau berkata demikian selepas mengadakan kunjungan hormat kepada Yang di-Pertua Negeri Sabah, Tun Haji Juhar Haji Mahiruddin di Istana Negeri, hari ini. – malaysiaaktif


Jangkitan Kanak-Kanak Tinggi, Ibu Bapa Disaran Pastikan Anak Divaksin

KOTA KINABALU: Jangkitan kes Covid-19 dalam kalangan kanak-kanak dibawah umur 11 tahun kekal tinggi dengan 673 orang.

Menteri Kerajaan Tempatan dan Perumahan, Datuk Seri Panglima Masidi Manjun berkata, daripada jumlah itu, seramai 283 dibawah umur 5 tahun yang belum layak diberi vaksin dijangkiti manakala, 390 orang lagi berumur antara 5 hingga 11 tahun yang belum menerima vaksin walaupun sudah layak memperolehinya.

Kedua kumpulan ini merupakan 12.56 peratus daripada jumlah keseluruhan kes Covid di Sabah hari ini iaitu 5,359 kes positif.

“Untuk itu, ibu-bapa disaran membawa anak-anak mereka yang sudah layak di vaksin untuk memperolehinya bagi mengurangkan risiko jangkitan atau kesan jangkitan yang lebih serius,” katanya dalam satu kenyataan hari ini.

Tambahnya, kes harian Covid-19 hari ini menunjukkan sedikit penurunan namun, bilangan kes yang tinggi ini dijangka akan kekal dalam masa terdekat berikutan penularan kes sporadik dalam komuniti yang tinggi. – BorneoToday


1,066 Kes Positif Covid-19 Direkodkan Di Sabah Hari Ini

KOTA KINABALU: Sebanyak 1,066 kes positif Covid-19 baharu dicatatkan di Sabah hari ini menjadikan jumlah keseluruhan kes baharu itu adalah yang paling tinggi dalam tahun ini.

Menteri Kerajaan Tempatan dan Perumahan Datuk Seri Masidi Manjun berkata, “Seperti biasa, sarıngan kontak rapat merupakan penyumbang paling tinggi iaitu 640 kes (60 peratus) di mana daerah Kota Kinabalu mencatatkan jumlah saringan kontak paling tinggi yakni 125 kes.

“Ini diikuti oleh saringan bergejala yang mencatatkan  157 kes (14.7 peratus). Kluster sedia ada pula menambah 141 kes (13.2 peratus), manakala sarıngan bersasar merekodkan 19 kes (2.6 peratus),” katanya dalam satu kenyataan di sini, hari ini.

Beliau berkata, terdapat dua kluster baharu dilaporkan hari ini yang menyumbang jumlah 16 kes  yakni Kluster Batu 2, Tawau dan  Kluster Jalan Gunsapau, Ranau.

Katanya, Kota Kinabalu merekodkan 206 kes, Tawau 171 kes, Beaufort 87 kes, Penampang 82 kes, Tuaran 79 kes dan Keningau 77 kes.

“Beluran 64 kes, Sipitang 43 kes, Sandakan 42  kes, Kalabakan 36 kes, Tenom 28 kes, Kota Belud 23 kes, Putatan 20 kes, Ranau 19 kes dan Papar 17 kes.

“Tongod 16 kes, Kudat 15 kes, Kunak 11 kes, Kinabatangan sembilan kes, Lahad Datu tujuh kes, Kota Marudu dan Kuala Penyu masing-masing lima kes, Semporna tiga kes dan Tambunan satu kes,” katanya.

Sementara itu, Telupid, Nabawan dan Pitas tidak merekodkan sebarang kes.

Sementara itu katanya, pada 29 Julai 2021, Sabah keseluruhan hanya mencatatkan 776 kes berbanding semalam yang dilihat melonjak tinggi.

Katanya, pada 29 Julai 2021, terdapat juga satu kluster di Batu Keramat Tawau yang tercetus ekoran sambutan Aidiladha.

“Kes indeks adalah lelaki, 77, disahkan positif  COVID-19 hasil saringan bergejala di Hospital Tawau pada 24 Julai 2021.

“Saringan kontak rapat kemudiannya mengesan lima lagi kes positif dalam kalangan ahli keluarga. Kes hasil saringan pengiring yang disahkan positif pada 26 Julai 2021 di Hospital Tawau mempunyai kaitan epidemiologi (epid link) dengan kes indeks,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perdana Menteri Umum PKP 2.0 Di enam Negeri

KUALA LUMPUR: Perdana Menteri Tan Sri Muhyiddin Yassin mengumumkan Perintah Kawalan Pergerakan (PKP) untuk tempoh 14 hari bermula jam 12.01 tengah malam, Rabu, 13 Januari 2021 sehingga 26 Januari 2021.

Perintah itu membabitkan tiga peringkat pelaksanaan iaitu PKP ke atas enam negeri iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah.

“Kedua, PKP Bersyarat (PKP-B) ke atas enam negeri iaitu Pahang, Perak, Negeri Sembilan, Kedah, Terengganu dan Kelantan.

“Manakala, ketiga, PKP Pemulihan (PKP-P) pula akan dilaksanakan bagi negeri Perlis dan Sarawak dan akan diteruskan sepanjang tempoh tersebut,” katanya dalam Perutusan Khas Mengenai Pelaksanaan Perintah Kawalan Pergerakan yang disiarkan di stesen televisyen, hari ini.

Menurutnya, negeri yang dikenakan PKP adalah negeri yang berisiko tinggi hasil penilaian risiko oleh KKM dan tahap keupayaan perkhidmatan kesihatannya telah hampir mencapai kapasiti maksimum.

Katanya, KKM akan membuat penilaian risiko secara berterusan bagi memutuskan sama ada pelaksanaan PKP ini akan ditamatkan atau diteruskan sebelum tempoh dua minggu berkenaan tamat.


Dua penagih ditahan bersama dadah jenis syabu di Papar

PAPAR: Dua lelaki tempatan bakal berhadapan hukuman penjara apabila ditahan bersama sejumlah syabu di sini.

Ketua Polis Daerah Papar Deputi Superintendan Batholomew Umpit berkata kedua-dua suspek ditahan oleh anggota polis yang menjalankan rondaan di Kilometer 1 Jalan Papar-Kota Kinabalu.

“Suspek dikesan dalam keadaan mencurigakan semasa anggota polis peronda menjalankan pemeriksaan terhadap mereka.

“Hasil pemeriksaan lanjut terhadap suspek kemudiannya berjaya menemukan satu paket plastik kecil yang mengandungi hablur jernih dipercayai dadah jenis syabu,” katanya.

Bath berkata suspek kemudian dibawa ke Ibu Pejabat Polis Daerah (IPD) Papar dan hasil ujian air kencing terhadap mereka menunjukkan positif syabu.

“Kedua-dua suspek berumur 31 dan 44 tahun kemudiannya ditahan dan kes disiasat mengikut Seksyen 12(2) dan Seksyen 15(1)(a) Akta Dadah Berbahaya 1952,” katanya. – Utusan Borneo